Юраги сиқилиб хафақон дардига учраган киши ўзига ёқадиган хушбўй нарсалар (атиргул, райҳон, атир кабилар)ни ўзи билан бирга олиб юриши керак.\nСаккиз гр. пиллани сувда қайнатиб оқ қанд билан қиёмга келтириб ейилса, юракни қувватли қилади.\nСариқ чой (далачой) нинг қуруқ ўтини сувда қайнатиб тиндиргач, бир ош қошиқда кунига 2-4 марта овқатдан кейин ичиш ҳам фойда беради.\nСия олмасдан қийналаётган одам саримсоқ поясини сувда қайнатиб, белигача шу сувга тушиб ўтирса, албатта фойда беради, иншааллоҳ.\nЎн бештача катта зулукни ювиб, қуритиб, йигирма мисқол туйилган чувалчанг билан бирга тоза кунжут ёғида қайнатиб, сув оқиб кириши натижасида шишиб кетган моякка бир неча куни иситиб суркалса, бу иллатни батамом йўқотади.\nБуйракда агар тош бўлса, игна санчилгани каби қийнаса, темиртикан сувини ток кули билан аралаштириб наҳорда ичилса, албатта шифо бўлади.\nҲар куни 3 гр. қалампирмунчоқни чой ёки доғ сув билан ичилса, буйракдаги совуқликни кеткизади.\nЎнғоқ мағзи билан асалдан мураббо тайёрлаб еб юрилса, буйракни семиртиради.\nҲар куни 2-3 гр. дан зиғир уруғини янчиб еб юрсангиз, буйрак яраси ва жароҳатларидан фориғ бўласиз.\nСигир сути, гурунч ва ёнғоқ мағзидан пиширилган ширгурунч буйрак ва баданни семиртиради.\nСавдо туфайли бошланган бош оғриғига чалинганлар девпечак шарбатини ичишса, бодом ва мойчечак (ромашка) мойини аралаштириб суркашса, нўхат солинган угра ош истеъмол қилиб юришса, иншааллоҳ, шифо топишади.\nўозпанжа ўтини сувда қайнатиб, овқатдан олдин кунига 3-4 мартадан ичсангиз, жигарингизга даво бўлади.\nҲар куни 3,5 гр. зира истеъмол қилиб юрилса, жигарни мустаҳкамлайди.\nҚончўп ўтининг гулини ёки илдизини сувда қайнатиб озгинадан ичиб юрсангиз, жигарингиз мусаффо бўлади.\nҲар куни 7 гр. дашт сабзиси гиёҳини қуритиб янчигач чой ва асалга аралаштириб ичилса, совуқ жигарга иссиқлик бахш этади.\nЙигирма грамм семизўт уруғини янчиб элакдан ўтказиб, шакарли сув билан ичилса, жигар ҳароратини пасайтиради.\nАгар жигарингиз камқувват бўлса, равоч илдизини майда кесиб, қуритиб, ҳавончада янчиб шиша идишга солиб қўйинг-да, ундан эрталаб еб туринг.\nКўзга оқ тушганда қуён ўти қуритиб туйилади ва кўзга суртилади, иншааллоҳ, албатта даво бўлади.\nЛовияни ҳавончада янчиб сурма каби кўзга суртсангиз, киприкнинг ичига ўсишини йўқотади.\nОқ пиёзни эзиб эмизикли аёл сути билан қўшиб уч маротаба кўзга томизилса, кўз оқи кетади.\nПати энди чиқаётган кабутар боласи қонини кўзга суртсангиз, шабкўрликдан қутиласиз.\nКўз бурчаги шишса (яъни, «ғарб» чиқса), мош янчиб қўйилса, даво бўлади.\nМеъда ва жигар оралиғида қаттиқлик ва озғинлик бўлса арпа суви фойдали, унинг миқдорини кун сайин кўпайтириб 300 граммгача етказиш мумкин.\nКунига 7 гр. сариқ бедани сувда қайнатиб ичилса, кўпгина меъда хасталикларига даводир.\nҲар куни 3-4 гр. саримсоқ истеъмол қилиб юрилса, меъдани тозалаб, кучга киргизади.\nИтузум поясини янчиб ташидан меъдага қўйиб боғланса, меъда шишини қайтаради.\nҲар куни 15-18 гр. райҳонни янчиб ёки қиймалаб есангиз, меъда заифлигидан қутуласиз.\nБуғдой кепагидан нон ёпиб ейилса, меъда намлилигини бартараф қилади, буғдой нони эса – меъдага қувват.\nКунига 3-4 гр. дашт ялпизи (ҳулва)ни янчиб, сув ёки чой билан ичилса, меъдадан турли чиқиндиларни ҳайдайди.\nҲар куни 5-7 гр. занжабилни янчиб еб олинса, меъдадаги намлик ва ғализ бодларни йўқотади.\nКунига 7 гр. ошкўк уруғини (кашнич) янчиб, совуқ сув билан истеъмол қилинса, ҳароратли меъда меъёрига тушади.\nМеъда дардларига товуқ шўрваси, гурунч ювилган сув истеъмол қилиш ҳам фойда беради.\n10 гр. сариқ бедани сувда қайнатиб, суви асал билан истеъмол қилинса, нафас танглигига даводир.\nАрча мевасидан 30 гр. янчиб ва элакдан ўтказиб, 15 гр. мол ёғи қўшиб эзилади ва кўпиги олинган асал билан хамир қилиб бир ҳафта ялаб юрилса, балғамдан ҳосил бўлган нафас қисишига даво бўлади.\n2 гр. горчитса уруғини эзиб, асал билан истеъмол қилинса, нафас танглигидан халос бўласиз.\nКунига 8-9 гр. райҳон сувини асал билан қўшиб ичган одам нафас танглигидан халос бўлади.\nГурунчдан қилинган нон ва балут нон ич кетишини даволайди.\n10-12 гр. кашнич (ошкўк уруғи)ни янчиб, совуқ сув билан ичилса, ич кетишини тўхтатади.\nШирин анор сувидан 300 гр. ни 100 гр. шакар билан аралаштириб ейилса, сафродан бўлган ич кетишига шифо бўлади.\n7 гр. сабир (алоэ)ни иссиқ сув билан ичилса, ич кетишига даво бўлади.\nСурункали ич кетаверса, гурунч ювилган сувни ичиш ҳам фойда беради.\nСурункали йўтал қийнаётган киши отнинг янги сути (ёки қимиз) ичиб юрса, бу дарддан халос бўлади.\nКўксида балғам кўпайган бемор тез-тез анжир еб турса, ундан қутилади.\nОрасига сариёғ ёки думба қўйиб буғда ё димлаб пиширилган беҳи ёки шолғом қуруқ йўтални даволашда энг яхши шифодир.\nЁғи олинмаган сутни сариёғ билан қайнатиб иссиқ ҳолда ичиш томоқни юмшатади, қирилиши ва йўталдан қутилишда ёрдам беради.\nБир стакан қайноқ сувга бир ош қошиқда қуритиб майдаланган баргизуб (зубтурум) баргини дамлаб ичиш ҳам йўталнинг давосидир.\nЎғли қотган нонни майин эзиб, тоза шакар билан аралаштириб, ҳар куни наҳорга икки кафтдан истеъмол қилиш қандли диабетга фойдали.\nБир кило чигит яхшилаб туйилади, уч литр сувда бир кеча-кундуз ивитиб қўйилади, кейин аралаштириб докадан ўтказилади. Олинган сувга новвотни янчиб қўшилади. Кейин уни тоза қозонга солиб, секин бироз қайнатилади. Ҳар куни саҳарда наҳорга 150 гр. дан ичиб, уч соат юрилади. Дори тугагач, бир ҳафта дам олиб янгитдан тайёрланади ва ичилади.\nСирен гулининг баҳордаги ғуддасини қайнатиб, кунига овқатдан олдин бир ош қошиқда уч мартадан ичиш ҳам қандли диабетга даводир.\n20-25 гр. ширинмия илдизи пўстини шилиб ташлаб, бир кеча-кундуз сувда ивитиб ичилса, асаб касалликларига даводир.\nҲар куни 3-4 гр. дарахт пўкини элакдан ўтказиб, алоэ билан ейилса, асаб касалликларига шифо бўлади.\n5 гр. хина гулини янчиб чой ёки сув билан ичилса, асаб хасталикларидан фориғ бўласиз. Уни янчиб, бош ва пешонага боғлаш ҳам мумкин.\nКунгабоқар гули сувидан 7-8 гр. ичилса, асаб иллатларига шифодир.\nЁнғоқ баргини қайнатиб, унинг сувидан бир пиёласини баданига суртган бемор асаб касалликларидан қутилади.\nЧирмовуқнинг меваси ва ҳар томонга отадиган «ип»ларини озроқ қайнатиб, мурч билан истеъмол қилинса, мия ва асаб касалликларига ишфо бўлади, иншааллоҳ.\nКунига 3 гр. дан зиғир уруғини янчиб ейилса, ичак оғриқларини даф қилади.\nҲар куни 10-12 гр. дан қовун уруғини янчиб ейилса, ичакни бегона моддалардан тозалайди.\nКунига 7-8 гр. ялпиз уруғини қайнатиб, асал билан ичган одам ичакдаги бегона моддалардан халос бўлади.\nЎнғоқ мағзини асал билан қўшиб мураббо қилиб ейилса, кўричак мустаҳкамланади.\nҲар куни 15 гр. гулхайри илдизи пўстини қайнатиб, сувини ичилса, ичакдаги шишлар йўқолади.\nКўкнорни қайнатиб, тозалаб докадан ўтказиб, мирт ёки олма шарбати билан қўшиб ичган одам албатта ичак хасталикларидан шифо топади.\nАнор дарахти пўстлоғи, меваси, гулини қайнатиб, сувидан мунтазам ичиб турилса, бу дарддан қутилиш мумкин.\nЧигирткани қуритиб, сўнгра ҳавончада туйиб истеъмол қилиш истисқонинг давосидир.\nШотут баргини сувда қайнатиб ичсангиз, бел оғриғидан қутиласиз.\nАгар қулоқ сафродан оғриётган бўлса, унга аёл сутидан ўн томчи томизилса, иншааллоҳ, шифо бўлади.\nТишингизнинг ўнг томони оғриса, чап қўлингизнинг томирига, аксинча бўлса, ўнг қўлингизнинг томирига қирғичдан ўтказилган саримсоқни боғланг, шунда изтиробли дарддан қутиласиз.\nЯлпизнинг ҳўл баргини бир неча соат қайнаган сувга солиб қўйиб, тери ярасига боғланг, даво бўлади.\nСаримсоқнинг барги ва танасини сувда қайнатинг. Сўнг белгача ўша сувда ўтирсангиз, сиёлмасдан қийналган бўлсангиз, дарддан қутиласиз. ўамгинликдан қутилиш даволари Ҳар куни 9-10 гр. тоғ ялпизини сувда қайнатиб ичилса, ғамгинликдан халос бўласиз.\nЕтти дирам маккаи санони қайнатиб, сўнг истеъмол қилинса, ғамни қувиб кишини хурсанд қилади.\nПАЙҒАМБАРИМИЗ (С.А.В.) ВА ТИББИЁТ\nЗамонавий тиб илми қанча ривож топиб, сўнгги кашфиётлар туфайли тиббиётга қанча янгилик киритилмасин, Сарвари коинот Муҳаммаднинг (алайҳиссалом) бундан салкам ўн беш аср муқаддам умматларига қолдирган тавсиялари олдида бош эгаверади, ҳайратда қолаверади.\nАбу Ҳаййоннинг «Ал-Холис» китобида Расули акрамнинг кўз касалликлари ва томоқ оғриғига доир шундай тавсиялари ёзилган: «Замбуруғларни олинг, нам ва қоронғу ерда уч кун сақланг, улар моғорлаб қолади. Сихга олиб қиздиринг. Совугач, шу моғорни уч марта худди кўзга сурма сургандай суртинг ва томоққа боғлаб олинг». Кўзи оғриганларга Пайғамбаримиз доимо асал, хурмо ейишни тавсия этардилар. Бундан ташқари замбуруғ сувини ишлатишни айтганларки, кейинчалик бунинг пенсилин экани аниқланди. Расулуллоҳ иситмали касалликларда баданни совуқ сув билан намлатишни буюрардилар. Бу усулни ҳозир ҳам қўллаш мумкин. Заҳарланиш ҳолатларида дарров ошқозонни бўшатиб, қайт қилардилар ва елкаларининг уч жойидан қон олдирардилар. Сарвари оламнинг (алайҳиссалом): «Агар инсонлар оз сув ичсалар, вужудларидаги сиҳат ва иштаҳани бир маромда ушлаган бўлар эдилар», деган ҳадиси шарифларида ҳикмат катта. Сил, йўталга чалинганларни ва балғам ташлаётганларни қир-адирга, чўпонлар ёнига жўнатиб, кўп сут ичишини тавсия этардилар. Ҳали микроб ва лаборатория кашф этилмаган жоҳилият даврида Расулуллоҳнинг бу касалликка аниқ ташхис қўйиб даволашлари диққатга сазовордир. Чунки бу ҳозирги кунда силни даволаш учун кенг қўлланилаётган «Senatorum» усули билан айнан ўхшашдир.\nАллоҳ берган умрни роҳат ва саломатликда яшаш учун Пайғамбаримиз қуйидагиларга албатта амал қилишимизни буюрганлар: 1. Доимо ҳалол-покиза овқатларни истеъмол этиш. 2. Таомни жуда иссиқ ҳам, жуда совуқ ҳам емаслик. 3. Узоқ чайнаб, шошилмай ейиш. 4. Овқатдан олдин ва кейин қўлларни ювиш. 5. Дастурхонга иштаҳали ҳолатдагина келиш, кўп таом емаслик. 6. Овқатланиш давомида кўп суюқлик ичмаслик. 7. Қишда кўпроқ ёғли, ёзда эса енгилроқ овқатлар ва кўкатларни тановул қилиш. 8. Хурмони кўп истеъмол этиш. 9. Узум, хурмо ва зайтун Аллоҳга шукр этишимизда сиҳат ва қувват беради. 10. Чарчаган пайтлар ширинлик ейиш. 11. Синиқ идишдан фойдаланмаслик. 12. Дастурхон устида яхши кайфиятда бўлиш, ёлғиз овқатланмаслик. 13. Таомдан сўнг дуо ўқиб Аллоҳга шукр қилиш. 14. Ҳар ойда бир кун рўза тутиш, токи ички аъзолар дам олсин. 15. Асал еб туриш, у минг дардга даводир. 16. Сут ичиб, устидан балиқ емаслик, чунки бу қонни бузади. Қуръони каримнинг ҳеч бир ҳукми замонавий илмга зид келмаганидек, Пайғамбаримизнинг (алайҳиссалом) бу тавсиялари ҳам тиббиётнинг ўзгармас қонунлари каби яшаб, исбот топиб келаётгани сир эмас.\n+3 #5 Далер 14.01.2017 01:12\nСовук отган одам яни эркак киши нима килиши керак олдиндан рахмат\n+2 #4 Fara 30.10.2016 23:46\nсирка нима узи расмда борми\nSirka bu uksusku axmoq\n+2 #3 Гавхаржон 31.05.2016 01:39\nОқ ва қора мурч лаб тортишганда ва юз қийшайганда шифодир - дейилган юз парваришида. Буни кандай тайерлаш керак ва кандай ва неча вакт фойдаланиш керак.\n+6 #2 Abduaziz 28.10.2015 16:10\nYuqoridagi fikrlar barchasi to`g`ri BARCHA TURDAGI KASALLIKLAR BO`YICHA MUROJAAT QILING. salomatlik kompaniyamizni asosiy mahsuloti Malayziya davlatidan keltiriladigan qizil palma yog`i ich qotishi, uzoqni ko`rolmaslik, yurakni har qanday turdagi kasalligiga qarshidir.Bataf sil ma`lumot: www.krasotaplus.com. Abduaziz +99890 2937687.\n0 #1 iskander 19.04.2015 06:48


Алмати вилояти барқарор ривожланяпти - Номадлар,Турклар,Қозоқ одатлари ва анъаналари,Қозоғистон табиати\nFeature film 'Zhaksylyk`\nАлмати вилояти барқарор ривожланяпти\n#экспорт #Алмати #қурилиш #ишлаб чиқариш #давлат даромади #Амандиқ Баталов\n5 триллион 400 миллиард тенге қийматга эга беш юз олтмишдан зиёд лойиҳа. Алмати вилоятининг келгуси беш йиллик инвестициявий портфели қиймати шунча. Вилоят раҳбари Амандиқ Баталов минтақа ижтимоий-иқтисодий ривожланиши кўрсаткичлари тўғрисида маълумот берди. Унинг сўзларига кўра, олиб борилган ишлар натижасида вилоят иқтисодиётига киритилаётган инвестициялар миқдори 30 фоизга ортиши режалаштирилган.\nБугунги кунда юқорида тилга олинган лойиҳаларнинг ярмидан зиёди рўёбга чиқарилган. Айни вақтда, йил охиригача яна 800 саккиз юз миллиард тенге инвестиция жалб этиш кўзда тутилган. Шундан 127 миллиарди олиб келинди. Шу билан бирга, Амандиқ Баталов айтишича, ишлаб чиқаришда кўрсаткичлар мунтазам ортиб боряпти. Йил охиригача саноат маҳсулотлари ҳажми 1 триллион 200 миллиард тенгега етади. Нохомашё экспорти 6 фоизга ортади.\nАмандиқ Баталов, Алмати вилояти ҳокими:\n- Вилоятда ўтган 4 ой ичида барча соҳаларда ўсишга эришилди. Ишлаб чиқариш ҳажми 15, 3 фоизга ортди, қурилиш ишлари 4,2 фоиз, савдо 3,7, қишлоқ хўжалиги 0,5 фоизга кўтарилди. Жами давлат бюджетига туширилган маблағ миқдори 20 миллиард тенгедан ортди. Бу кўрсаткич ўтган йилнинг шу даврига нисбатан бир ярим марта кўп.\nҚозоғистон AMAZON майдончасига чиқди\nПойтахтга 11 триллион тенге инвестиция киритилди\n10 та корхона Саудия Арабистони учун ишончли экспортчига айланди\nЭкспертларнинг буғдой ҳосилига доир прогнози салбий\nМарказий Осиё давлатлари билан товар айланмаси 35 фоизга ортди\nКВИ: Алматида касалланиш ҳолатлари кескин ортди


Мактабимиз чемпионлари » «Пахтачи» газетаси\nПахтачи туман газетаси » Асосий янгиликлар » Мактабимиз чемпионлари\nТумандаги 5 мактабда ҳам дарс машғулотларидан сўнг ташкил этиладиган кўплаб тўгараклар фаолият олиб бормоқда. Шулардан бири туман болалар ўсмирлар спорт мактаби мураббийи Тўхтамурод Исматов томонидан ташкил этилган «Қўл жанги» спорт тўгарагидир. Бу тўгаракка нафақат ўқувчилар, балки маҳалла ёшлари ҳам қизиқиш билан қатнашмоқда.\nҚисқа даврда маҳоратли мураббий шогирдларига ушбу спорт турининг сир-асрорларини қунт билан ўргатгани сабабли ёшлар ўртасида республика ва вилоят турнирлари ғолиблари етишиб чиқди. Улар сирасига Акбар Холиқулов, Ҳусниддин Баҳодиров, Жаҳонгир Хушматов, Бунёд Бобомуродов, Мирза Эшпўлатов, Сардорбек Болтаев, Бекназар Мелиев каби ўқувчиларни киритиш мумкин.\nШу билан бирга мураббий Т.Исматов мактаб жисмоний тарбия фани ўқитувчилари М. Халилов ва М. Ҳожиев билан ҳамкорликда ўз шогирдлари билан турли байрам тадбирларида ҳам спортнинг оммавийлигини ошириш мақсадида кўргазмали чиқишлар билан иштирок этишмоқда.


ЎзА - БМТда Афғонистон бўйича алоҳида қўмита тузиш таклиф қилинди\nБМТда Афғонистон бўйича алоҳида қўмита тузиш таклиф қилинди\nЎзбекистон қўшни Афғонистондаги можарони бартараф этишга катта эътибор қаратиб келяпти.\nУшбу муаммо Ўзбекистон раҳбарининг халқаро кун тартибидаги энг устувор масала десак, асло муболаға бўлмайди.\nПрезидентимиз куни кеча БМТ Бош Ассамблеясининг 75-юбилей сессиясидаги нутқида ҳам Афғонистон муаммосига яна бир бор тўхталиб, «Фақат биргаликда ва яқин ҳамкорлик орқали биз афғон халқининг эзгу орзу-умидларини рўёбга чиқаришимиз мумкин. Бу борада “Беқарор ва вайронкор вазиятдан – тинчлик ва бунёдкорлик сари” деган тамойил асосида иш олиб бориш муҳимдир», деб алоҳида таъкидлади.\nШавкат Мирзиёев ўз чиқишида Афғонистонда тинчлик ва барқарорлик ўрнатиш масалалари БМТнинг доимий эътибор марказида бўлиб қолиши зарурлигини таъкидлаб, БМТ ҳузурида Афғонистон бўйича алоҳида қўмита ташкил этиш ташаббусини илгари сурди. Доимий фаолият олиб борадиган ушбу қўмитанинг асосий вазифаси ушбу мамлакатнинг иқтисодий ва ижтимоий ривожланишига кўмак беришдан иборат бўлиши зарур.\nҲақиқатан ҳам, бугунги кунда бундай тузилмани ташкил қилишга зарурат жуда юқори. Тўғри, Афғонистон муаммосининг ечими билан шуғулланувчи турли халқаро ва минтақавий идоралар бор, бироқ на БМТда, на унинг бирор бир ихтисослашган муассасасида доимий фаолият олиб борувчи институционал тузилма мавжуд эмас. Қолаверса, БМТда Афғонистон бўйича аъзо давлатларнинг саъй-ҳаракатларини мувофиқлаштириб туриш ҳар доим муаммо бўлиб келган.\nШу боис, давлатимиз раҳбарининг ушбу таклифи жуда долзарб. Агар БМТ ҳузурида шундай қўмита ташкил қилинадиган бўлса, у бир томондан, аъзо давлатларнинг Афғонистон масаласидаги бир ёқлама ёндашувларини ягона платформага солиб, нейтараллаштириб туради. Иккинчи томондан эса, давлатларнинг саъй-ҳаракатларини ягона ўзанга солиб, уларнинг бир ёқадан бош чиқариб ҳаракат қилишини таъминлайди.\nТаклиф этилаётган қўмита жафокаш афғон халқининг қаддини тиклашга, Афғонистонда миллий тикланиш ва ривожланишга қаратилган ижтимоий-иқтисодий лойиҳаларни амалга оширишга хизмат қилади.\nПрезидентимиз бундан 3 йил олдин, БМТ Бош Ассамблеясининг 72-сессиясида (2017 йил сентябрь) ҳам Афғонистон масаласига тўхталиб ўтган ва бу ердаги вазиятни барқарорлаштириш бўйича муҳим таклиф билдирган эди. Ана шу таклиф асосида 2018 йил 26-27 март кунлари БМТ шафелигида “Тинчлик жараёни, хавфсизлик соҳасида ҳамкорлик ва минтақавий шериклик” мавзуида Афғонистон бўйича Тошкент халқаро конференцияси ташкил этилган эди.\nМазкур анжуман Афғонистонда ўзаро курашаётган кучлар ўртасида тўғридан-тўғри музокараларни бошлаш зарурлиги тўғрисида минтақавий ва глобал даражада консенсусни шакллантириб берди. Конференция якунлари натижасида қабул қилинган Тошкент декларацияси эса Афғонистонда тинчлик ўрнатишнинг ўзига хос стратегиясига айланди.\nҲозир Афғонистондаги кескин вазият анча юмшаган бўлиб, сиёсий риторика ҳам ижобий томонга ўзгарди. 12 сентябрь куни Қатар пойтахти Доҳа шаҳрида афғон ҳукумати ва «Толибон» ҳаракати ўртасида тўғридан-тўғри тинчлик музокаралари бошланган бўлиб, томонлар, жуда эҳтиёткорлик билан бўлса-да, эҳтимолдан ҳоли бўлмаган сулҳ келишуви тўғрисида гапира бошладилар. Демак, Афғонистонда ҳар қачонгидан кўра тинчликка яқин, бу ерда осуда ҳаётни ўрнатиш имконияти пайдо бўлмоқда.\nЎзбекистон ички афғон ярашуви жараёнини тўлиқ қўллаб-қувватлаб келмоқда. Бу мамлакатимиз миллий манфаатларига ҳар томонлама мос келади. Зеро, Афғонистондаги осуда ҳаёт Марказий Осиё ва Жанубий Осиё минтақалари ўртасида савдо-иқтисодий, транспорт-коммуникация, илмий-техникавий, маданий-гуманитар ва бошқа соҳалардаги кооперация учун улкан имкониятлар очиб беради.


Бишкекда коронавирусдан вафот этган беморларнинг қариндошлари пикетга чиқишди\n25 январь куни Соғлиқни сақлаш вазирлиги биноси олдида коронавирусдан вафот этганларнинг қариндошлари пикет уюштиришди. Улар бош пульмонолог Талантбек Сооронбоев ва вазир ўринбосари Мадамин Каратаевни ишдан бўшатишни талаб қилмоқдалар.\nПикет ташкилотчиларидан бири, «Биз ҳақиқат тарафдоримиз» ҳаракати аъзоси Ырыскан Зулпукарова билан суҳбатда тиббиёт соҳасида люстрация қилишни талаб қилишларини айтди.\n«Биз тиббиётда ўз халқини севадиган етакчилар бўлишини истаймиз. Коронавирусни даволашнинг учинчи протоколини яширган раҳбарлар, улар орасида Каратаев ҳам бор ва кўпларнинг исмларини бизга айтишмади. Улар қора рўйхатда бўлиши керак. Биз люстрацияни талаб қиламиз, бундай одамлар раҳбариятда бўлмаслиги керак», — деди Зулпукарова.\nРасмий маълумотларга кўра, пандемия пайтида 1 401 киши коронавирус инфекцияси натижасида вафот этган. Бироқ, яқинда пандемия даврида давлат идоралари фаолиятини ўрганиш бўйича идоралараро комиссия COVID-19 дан ўлганлар сони расмий статистик маълумотларга қараганда бир неча баравар кўп бўлиши мумкинлигини эълон қилди. Бош вазир ўринбосари Элвира Сурабалдиеванинг айтишича, аслида бу кўрсаткич 4 мингдан ошади.\nҲукумат матбуот хизматида хабар қилинганидек, ишчи комиссия нафақат COVID-19 дан вафот этганлар сонидаги тафовутларни, балки коронавирус инфекциясини даволаш протоколларининг ўз вақтида қабул қилинмаганлиги, гуманитар ёрдамни самарасиз ҳисобга олиш ва тарқатишни ҳам аниқлади. Идоралараро ишчи комиссиянинг ушбу хулосалари Хавфсизлик Кенгаши кўриб чиқиш учун тақдим этилади.


3 йил аввал 2197 Абдулазиз Мўмин\nНабий соллаллоҳу аллайҳи васалламга касалларни тузатиш, беморларни дардидан фориғ қилиш мўъжизалари ҳам берилган эди. Албатта, бу ишлар Аллоҳнинг изни ва Расулининг қўлида шифо яратиш билан амалга ошган.\nМуҳаммад ибн Исҳоқ Ибн Шиҳоб Зуҳрийдан келтирган ривоятда Саъд ибн Абу Ваққос Уҳуд ғазоти ҳақида шундай дейди: «Расулуллоҳ соллаллоҳу алайҳи васаллам менга камон ўқларини узатиб: «От, эй Саъд», дер эдилар. Ўша куни Расулуллоҳнинг ўзлари ҳам то синиб кетгунча камондан ўқ отдилар. Ўшанда Қатода ибн Нўъмоннинг кўзи чиқиб, лунжига тушиб қолди. Расулуллоҳ соллаллоҳу алайҳи васаллам уни жойига қайтариб қўйиб қўйдилар. Қайтариб қўйилган кўзи икки кўзнинг энг яхшиси эди».\nИмом Термизий ва Насоий келтирган ривоятда Усмон ибн Ҳаниф айтади: «Бир кўзи ожиз киши келиб: «Ё Аллоҳнинг расули, кўзимни очишини сўраб мен учун Аллоҳга дуо қилинг», деди. У зот: «Бориб, таҳорат ол, кейин икки ракъат намоз ўқиб, шундай дуо қил дедилар: «Ё Аллоҳ! Мен сендан сўрайман ва сенга раҳмат пайғамбари, пайғамбарим Муҳаммад билан юзланаман (Эй Муҳаммад, мен сизни восита қилиб Роббингизга кўзимни очиши учун юзланмоқдаман). Ё Аллоҳ! Мен ҳақимда у зотнинг шафоатини қабул эт». Усмон ибн Ҳаниф: «У қайтиб келганда кўзи кўрадиган бўлган эди», дейди.\nУқайлий келтирган ривоятда Ҳабиб ибн Фудайк отасининг кўзлари қизариб, кўрмайдиган бўлиб қолгани, Расулуллоҳ кўзларига дам солганда жуда яхши кўрадиган бўлгани, ҳатто саксон ёшида игнанинг тешигидан ипни бемалол ўтказишини ривоят қилган.\nАбу Нуъайм ва Воқидий Урва ибн Зубайр розияллоҳу анҳудан ривоят қилади: «Омир ибн Молик истисқо касалига чалинди. У Расулуллоҳга одам юборди. У зот ердан бир сиқим тупроқ олиб, туфлаб юборган одамига берганларида таажжубланганча олди. Худди масхара қилингандек бўлди. Омирнинг ҳаёти ўлим ёқасида эди. Олиб келиб унга берди. Сувга аралаштириб ичган эди, Аллоҳ шифо бериб тузалиб кетди».\nРасулуллоҳ соллаллоҳу алайҳи васаллам Абдуллоҳ ибн Унайснинг жароҳатига туфлаган эдилар, йирингламади.\nРасулуллоҳ соллаллоҳу алайҳи васаллам Хайбар кунида Али розияллоҳу анҳунинг оғриётган кўзларига туфлаганларида тузалиб, худди оғримагандек бўлиб қолгани ривоят қилинган.\nХайбар кунида Салама ибн Акваъ розияллоҳу анҳунинг зарба еган оёғига дам солганларида тузалгани ривоят қилинган.\nХандақ кунида Али ибн Ҳакамнинг синган оёғига дам солганларида шу заҳоти шифо топгани ривоят қилинган.\nИбн Ваҳб келтирган ривоятда шундай дейилади: «Хубайб ибн Ясоф Бадр жангида Расулуллоҳ билан бирга эди. У елкасидан зарба еб, жароҳатланди ва натижада бир томони қийшайиб қолди. Расулуллоҳ соллаллоҳу алайҳи васаллам уни жойига солиб, дам солганларида, ўрни битиб, тузалиб кетди».\nИбн Абу Шайба келтирган ривоятда Умму Жундуб айтади: «Хусъам қабиласидан бир аёл у зотнинг ҳузурларига гапирмайдиган бўлиб қолган ёш болани олиб келди. Сув келтирилди. Оғизларини чайиб, қўлларини ювгандан кейин сувни аёлга бериб, болага ичиришни ва суртишни буюрдилар. Бола тузалди. Унинг ақли бошқа одамларнинг ақлидан зиёда бўлди».\nИмом Аҳмад, Байҳақий ва Ибн Абу Шайба келтирган ривоятда Ибн Аббос розияллоҳу анҳумо айтади: «Бир аёл ақлдан озган боласини олиб келди. У зот боланинг қорнини силадилар. У бир қайт қилганда ичидан қора кучукчадек нарса чиқди ва шифо топди».\nМуҳаммад ибн Ҳотибнинг қўлига ёш болалигида қозон ағдарилиб кетган эди. Ўшанда Расули акрам силаб, дуо қилиб, туфлаганларида шу заҳоти тузалди.\nШураҳбил Жуъфийнинг кафтида қилич ва уловнинг юганини ушлашга халақит берадиган без бор эди. Расулуллоҳга шикоят қилди. У зот қўллари билан ушлаб, муолажа қилдилар. Қўлларини олганда бездан асар ҳам йўқ эди.\n Бу ривоятни Ибн Исҳоқ Осим ибн Амр ибн Қатодадан мурсал ҳолда ривоят қилган. Ибн Адий ва Байҳақий Осимдан, у бобосидан узилишсиз келтирган. Имом Байҳақий бошқа йўл билан Абу Саъид Худрийдан, у киши Қатодадан ривоят қилган.\n Мазкур ривоятни Ибн Можа, Ҳоким ва Байҳақий ривоят қилган ва бу иккисини саҳиҳ деган.\n Имом Баҳақий ва Табароний Фудайк, Ибн Абу Шайба Фурайк деб келтирган.\n Қоринда сариқ сувнинг йиғилиши.\n Имом Бухорий Саҳл ибн Саъддан ривоят қилган.\n Абул Қосим Бағавий ривояти.\n Ибн Ваҳбдан ташқари имом Байҳақий ҳам Ибн Исҳоқдан ривоят қилган.\n Ибн Абу Шайба марфуъ ҳолатда ривоят қилган.\n Имом Насоий, Байҳақий ва Тоялисий ривояти.\n Имом Табароний ва Байҳақий ривояти.


БМТ инспекторлари: Дамашқ яқинида кимёвий қурол қўлланилгани аниқ\nСурияда текширув ўтказган БМТ инспекторлари Дамашқ яқинида 21 август куни тинч аҳоли вакилларига қарши кимёвий қурол қўлланилганига оид “аниқ ва ишонарли” далилларга эга эканларини таъкидламоқдалар.\nЭкспертларнинг бу хулосасини БМТ Хавфсизлик кенгашининг душанба куни ўтказилган мажлисида Бош котиб Бан Ки Мун тақдим этди.\nМазкур маълумотларга кўра, Сурия пойтахтига яқин Гута деган жойда август ойининг иккинчи ярмида зарин кимёвий моддасини ташиган “ер-ер” русумидаги ракеталар қўлланилган, пировардида юзлаб одам нобуд бўлган.\nИнспекторлар “Бу заҳарли модда айнан ким томонидан қўлланилган?” деган саволга жавоб топишга масъул эмасдилар.\nБМТ Бош котиби бу кимёвий ҳужумни “ҳарбий жиноят”, деб атади.\nДамашқ АҚШ ва иттифоқчиларининг кимёвий қурол қўлланилишга алоқадорликка оид айбловларини рад этиб келади.\nЎтган ҳафта Россия ва АҚШ ташқи ишлари вазирлари иштирокида Сурия расмийлари томонидан Дамашқ тасарруфидаги барча кимёвий қуроллар ҳақидаги маълумотни очиқлаш ва уларни йўқ қилиш бўйича келишувга эришилганди.\nҚўшма Штатлар, Буюк Британия ва Франция Сурия томонидан бу мажбуриятлар бажарилмаган тақдирда бу мамлакат учун “жиддий оқибатлар” олиб келувчи резолюция қабул қилинишини талаб қилиб келмоқда.


Хозирги вақтда: 16 дек 2018, 16:11\nНатижалар сони 196\nСаҳифа 1 дан 20\nВа алайкум ассалом! Икки оғиз гап билан маслаҳат бериш мушкул. Чунки, бирон ҳодисани мисол қилиб келтирганингизда ҳам, ўша ҳодиса мисолида маслаҳатлар қилинса бўлар эди. Аммо, ҳамма билан тил топиша олмас экансиз, сизга бундай ҳодисалар ноқулайчиликлар туғдирар экан, демак бу шахсан сизнинг муаммои...\nМавзу: Ҳайз олди синдроми\nМавзу: Турли нарсаларнинг ҳаёлга келавериши\n18 ноя 2018, 07:03\nВа алайкум ассалом. Биринчидан, бировга яхшилик қилганда, ҳар доим Яратганнинг розилиги учун, деб қилиш керак. Шунда инсон, қилган яхшилигини унутиб, у инсонлардан ҳам яхшилигини эвазига яхшилик қайтишини кутмайди. Иккинчидан, инсон бировга яхшилик қилар экан, у яхшилиги ўша инсон учун ҳақиқатдан ҳ...\n18 ноя 2018, 07:01\nМавзу: Эрнинг муҳаббатига эришиш\nЖавоб: Эрнинг мухаббатига эришиш\nВа алайкум ассалом. Икки оғиз гап билан сизга бунинг йўлини намоён этиш реал иш эмас. Бунинг учун анча поғоналардан ўтиш керак бўлади (психологик поғоналар). Бироқ, энг биринчи қадамни ниятингизни яна ҳам ҳолис қилишдан бошлашни тавсия этган бўлардим. Чунки, ҳадисда айтилганидек, “...амалла...\n18 ноя 2018, 06:51\nВа алайкум ассалом. Энг аввал, сиз айтган ўша кимсаларнинг ёмонлигидан, Аллоҳнинг паноҳини сўрашимиз керак. Истиғфорни кўпайтириб, сўнгра ўз устимизда ишлашни бошлашимиз керак. Воқеаларнинг қайта-қайта ҳаётимизда такрорланишининг боиси, аввалгисида “ечилиши керак бўлган ҳодисалар” чала қолиб кетган...\n18 ноя 2018, 06:47\nВа алайкум ассалом. Бунинг сабаблари жуда кўп, яъни: кам ҳаракатли ҳаёт тарзи, мияда кислороднинг танқислиги, ҳаётидаги қабул қилаётган информацияларни назорат қила олмаслик (информацияларнинг кўплиги), бунинг оқибатига диққат-эътиборнинг йиғила олмаслиги, балансланмаган, озуқаси кам бўлган...\n03 ноя 2018, 23:57\nМавзу: Иродани мустаҳкамлаш\nЖавоб: Иродани мустаҳкамлаш\nВа алайкум ассалом! Ташаккур, саломат бўлинг!


Бемор дўстимга мактуб (6)\nAқидати таҳовийя шарҳи | 4 | Шайх Содиқ Самарқандий\nBy Камолиддин Иноятуллоҳ on 10/07/2019 Бемор дўстимга мактуб МАҚОЛАЛАР\nБало-мусибатларнинг фойдаларидан яна бири шуки, улар туфайли кўпинча унутиб, шукрини адо қила олмаганингиз Аллоҳнинг неъматларини эслайсиз.\nКўзда бир муаммо пайдо бўлиб, кўришга халақит бермагунича кўзнинг нақадар буюк неъмат эканини камчилик одам ҳис қилади.\nЁки қулоқ неъматини инсон қулоғи оғирлашиб, яхши эшитмай қолганда ҳис қила бошлайди.\nИкки оёқ Аллоҳнинг катта неъмати эканини улардан бири синиб қолганда ҳис қилинади.\nФарзанд неъматини тирноққа зордан сўранг. Аллоҳ берган бу неъмат қадрига кўпчилик етмайди.\nСочи билан фахрланиб юрадиган соҳибжамол аёл Аллоҳ ато этган қалин ва чиройли сочлари тўкила бошлагач бу неъматни ҳис қилиб, ана шундагина Парвардигорига дуо-илтижо қилиб, бу офатни аритишини сўраб қолади.\nИнсон Аллоҳ таолонинг қуйидаги сўзлари моҳиятини ҳар доим ҳам ҳис қилавермайди: “Биз уларни яратдик ва барча аъзоларини пишиқ-пухта қилдик” (Инсон, 28).\nЯъни, инсон хилқатини, унинг ҳар бир мускул ва мушакларини пишиқ қилдик. Инсон бу гапнинг маъносини қачон тўла ҳис қила олади? Қачонки орқасидан келаётган елни ушлаб қолишга қодир бўлмаса, ё бурнидан оқаётан қон тўхтамаса, ё сийдигини тута олмаса, ё бурни доим оқиб турса… Шундагина Аллоҳ таолонинг одамзотга бўлган фазл-марҳаматини англаб етади: “… ва барча аъзоларини пишиқ-пухта қилдик” (Инсон, 28).\nБало-мусибатлар фойдаларидан яна бири шуки, мусибат келган инсоннинг қалби юмшайди ва бошқа мусибатзада инсонлар ҳолини ҳис қилади. Аллоҳ таоло Қуръони каримда бундай марҳамат қилган: “Иймон келтирган кишилар учун диллари юмшаш фурсати етмадими? Муддат узайгач, қалблари қотиб кетган, илгари ўтган аҳли китобларга ўхшаб қолмаслик фурсати келмадими?” (Ҳадид, 16).\nАллоҳ таолонинг: “Муддат узайгач…” сўзини уламолар икки хил тафсир қилганлар.\nБиринчиси: Уларга неъматлар ва офиятлар ичида яшаш муддати узайиб кетди. Шундай бўлгач, қалблари қотиб, қўллари дуо учун кўтарилмай қолди. Бало-мусибатни аритиш, касалликдан офият тилаш ва бошқалар дардига ғам чекиш каби ишлардан узоқлашдилар. Қалб қотса, биродарининг мусибатини ҳис қилмайди. Оёғи синган кишининг дардини бошидан ўтказгангина билади, ҳис қила олади.\nИккинчиси: Панд-насиҳат ва маърузалар эшитишдан узоқлашдилар. Неъматлар мўл-кўл, офият давомли бўлса, одам фикр юритмай қўяди, балки зулм ва туғёнда давом этади.\nАммо мусибатланган ё дардманд кишилар доим Парвардигордан офият ва шифо сўрайдилар. Аллоҳ таоло бошларига тушган дардни аритиши учун Унга яқин қиладиган ишларни излаб юрадилар. Аллоҳ таоло пайғамбарлар ҳақида: “Шубҳасиз, улар ҳар бир яхши ишга ошиқар, ҳузуримиздаги ажру савобларга рағбат қилиб ва азобимиздан қўрқиб Бизга дуо қилар, хокисорлик ила Бизга бўйсуниб, таъзим қилар эдилар”, дейди (Анбиё, 90).\nДемак, синов ва мусибатлар бизни мусибатзада, яъни бошига иш тушган ва дардман кишилар ҳолини ҳис қилиш, уларга ҳамдард бўлиш, меҳрибонлик кўрсатиш ва ёрдам қилиш каби яхшиликларга ундар экан.\nСинов-имтиҳонларнинг фойдаларидан яна бири шуки, бошга мусибат тушганда дўст-душманни ажратиб оласиз.\nВафодор дўст билан бевафони кенгчилик пайтда билиш қийин, аммо бошингизга мусибат тушса, садоқатли дўстингиз ёнингизда бўлади. Қўлидан келган барча чорани ва бор имкониятини ишлатиб сизга ёрдам бериш ва қийин ҳолатингиздан қутқариш ҳаракатида бўлади. Чиқиш йўлларини ахтаради. Сизга ҳамдард бўлади, қалби юмшаб, сизга раҳми келиб, кўзларидан ёш тўкади. Мусибатингиз тезда аришини умид қилади.\nБошга иш тушганда садоқатли дўстлар ажралади. Бири: “Бизга нима хизмат?” деса, бошқаси сизга хайрихоҳ эканини намоён қилади. Хизматга ўғлини юборадиган, таниш-билишларини ишга соладиганлар чиқади. Ўзи қодир бўлмаса, Аллоҳнинг изни билан ташвишингизни аритиш қўлидан келадиганларга сизни йўллайди. Хуллас, вафодор дўстлар елиб-югурадилар, мусибатни аритишини сўраб Аллоҳга дуо-илтижолар қиладилар.\nАйни дамда ичи қора “дўстингиз” эса сизни юпатмоқчи бўлса-да, ичида хурсандлигини юзи сотиб қўяди. Сизга нисбатан ичида адовати бўлганлар бошингизга тушган мусибатдан шодлигини ўтиришларда ошкор қилади. Одам суратидаги чиябўрилар мусулмонлар орасида бузуқликлар ёйилишини истайди. Қутурган итдек ташланиб, мусулмонлар обрўсини тўкишга ҳарис бўлади. Мусулмонларни ғийбат қилиб, гўштларини чайнаб, уларга туҳмату бўҳтонлар ёғдириб, қоринларини ўлакса билан тўлдиради. Бошингизга иш тушмасдан олдин бундайлар сизга хайрихоҳ бўлиб кўринади, сиздан фойда топмагач, ичидаги фужурини чиқариб, таъна тошларини ота бошлайди.\nҲамма вақт ҳам шундай бўлиб келган, бошингизга мусибат тушганида атрофингиздаги инсонлар сараланади.\nФазилат эгаларини, вафодор дўстларни ғанимат билинг, суҳбатларидан баҳра олинг. Садоқатсиз, сохта “дўстлардан” ҳазир бўлинг! Аллоҳ таоло деди: “Аллоҳ нопокни покдан ажратиши учун…” (Анфол, 37).\nЁру дўстлар ва биродарларга қайта назар солинг. Лойиқ бўлганларини ўзингизга яқин тутинг, ўзингиз ҳам уларга яқинлашинг. Қилган хизматлари, яхшиликлари, маслаҳат ва насиҳатлари учун миннатдорчилик билдиринг, розилик сўранг!\nНолойиқларини ўзингиздан узоқ қилинг, ўзингиз ҳам ундайлардан узоқлашинг. Ҳазир бўлинг!\nУларга қўшилиб, сиз ҳақингизда ножўя гаплар айтган ва хатосини англаб, узр сўраган кишилар узрини қабул қилинг, кечиринг.\nAvvalgi maqolaҚабристон ерига тааллуқли масалалар (1)\nKeyingi maqola Муслима аёлнинг бирламчи вазифалари (16)


Кучли қор ёғиши туфайли Урганч халқаро аэропорти вақтинчалик ёпилди — Uzbekistan Airways - Darakchi\nЖАМИЯТ 18.01.2022, 21:45\nКечқурун кўпайган қор Урганчдаги халқаро аэропортнинг ёпилишига сабаб бўлди. Бу ҳақда Uzbekistan Airways компанияси матбуот хизмати хабар бермоқда.\nДастлабки маълумотларга кўра, аэрапорт 19 январь эрталаб соат 05:00гача ёпилади.\n18 январь куни "Uzbekistan Airways" Миллий авиакомпаниясининг Истанбул-Урганч йўналиши бўйича HY-280 рейси Тошкентдаги захира аэропортига қўнишга муваффақ бўлди. Самолёт бортида 98 нафар йўловчи билан 19:29да пойтахт аэропортига қўнди. Авиакомпания барча йўловчиларни 19 январь эрталабгача меҳмонхонада жойлаштиришга қарор қилди.\nМаълумотларга кўра, самолёт HY-051 рейси билан соат 07:15да Тошкентдан Урганчга учади.\n"Урганч аэропорти ҳозирда ёпиқ. Қор ёғиши кўпайганлиги сабабли учиш-қўниш йўлагининг ишқаланиш коеффициенти 0,3ни ташкил этади, бу эса самолётларнинг учиши ва қўнишига имкон бермаслиги маълум қилинди. Об-ҳаво маълумотларига кўра, тун бўйи қор ёғади. Шу муносабат билан яна иккита рейс кечиктирилиши кутилмоқда. Қозон-Урганч йўналиши бўйича “Урал ҳаво йўллари” авиакомпаниясининг самолёти белгиланган аеропортга соат 21:45 да қўниши керак эди, бироқ мезбон томоннинг об-ҳаво шароити туфайли ҳалигача Қозондан учмаган. Red Wings авиакомпаниясининг Москва-Урганч рейси билан ҳам вазият худди шундай. Самолёт ҳам Домодедово аеропортидан ҳавога кўтарилмаган.\nДастлабки маълумотларга кўра, ҳар иккала рейс ҳам 19-январь эрталабгача қолдирилган. Авиакомпаниянинг аниқ жўнаб кетиш вақти кейинроқ маълум қилинади", - дейилади хабарда.\n«Uzbekistan Airways» AJ хабар беришича, фақат 2022-йил 18-январь куни ноқулай об-ҳаво шароит (кучли қор, кўришнинг етарли даражада эмаслиги) муносабати билан HY - 280 Истанбул –...


Наманганда дунёнинг энг кекса инсонларидан бири – 118 ёшли Садияхон она Иномова истиқомат қилмоқда\n17:29 / 26.12.2015\n«Namnews.uz» нашри дунёнинг энг кекса инсонларидан бири — 118 ёшли Садияхон Иномова билан суҳбатни эълон қилди.\nСайт хабарига кўра, Садияхон Иномова 1897 йил Тўрақўрғон туманидаги Ёртепа қишлоғида дунёга келган. Бобоси Боймахсим эшон отаси Ҳамзахон қори бўлган бу аёлнинг умри меҳнат билан ўтди. Кетмончилик, ипак қурти парвариши, буғдой бошоғини териш, пахта териш, кўсак чувиш билан шуғулланган.\n“Садияхон ая умр йўлдоши билан тинч-тотув ҳаёт кечирди, фарзандлар тарбиясига алоҳида эътибор қаратди. Ҳозирда 45 набира, 141 нафар эвара, 139 чеваранинг момосидир. Турмуш ўртоғи Исомиддин ота жуда қатъиятли, меҳнатсевар инсон бўлиб, хўжаликда темирчи бўлиб ишларди. 70-йиллар охирида у вафот этди.\nАя турмушнинг ўнқир-чўнқирларига бардош бериб, мардонавор енгиб ўтди. Вафо-садоқат, меҳр-муҳаббат билан фарзандларини вояга етказди. Қарийб 45 йил ипак қурти боқди, ҳалол ризқ топиб, умргузаронлик қилди”, - дея маълумот беради нашр.\nСадияхон ая бугун жуда бахтли ҳаёт кечирмоқда. Фарзандлари, набира, эвара, чеваралари унинг атрофида парвона бўлишади.\nДавлатимиз раҳбари ҳам аяни эъзозлаб, 2007 йилда “Шуҳрат” медали билан тақдирлаган. Уч асрни кўрган бўлса-да, онахон ўз саломатлигидан нолимайди, китобни кўзойнаксиз ўқийди.


ОАВ: Туркия фуқароси қочқин болаларни зўрлагани учун 108 йилга қамалди\n16:13 / 04.06.2016\nТуркия суди, суриялик қочқинлар учун Газиантеп провинциясида барпо этилган лагерда ишлаган фаррошни 108 йиллик қамоқ жазосига маҳкум этди. У, лагерда истиқомат қилган болаларга жинсий тажовуз жиноятларини содир этганликда айбдор топилган, деб ёзмоқда мамлакатда чоп этиладиган Hurriyet газетаси.\n29-ёшли зўравон, 2015 йил сентябр ойида ушланган эди. У, 3 ой мобайнида 8-12 ёшли болаларга нисбатан ўз жиноятларини лагер ҳожатхонасида амалга ошириб келган. Бунинг учун, баччабоз уларга унча кўп бўлмаган пул ҳам берган.\nАввалроқ турк ОАВ, 8 нафар зўрланган боланинг ота-онаси жиноятчи устидан судга мурожаат қилгани ҳақида хабар қилган эди. Бошқалари эса, қочқин мақомини йўқотиб қўйишдан хавфсираб, бундай чорага қўл уришдан ўзларини тийишган.\nБу жиноят, Туркия жамоатчилигида кескин акс-садо берди. Бундан ташқари, 2,7 миллиондан ортиқ суриялик қочқинлар ҳам ўз ҳуқуқлари таъминланишини талаб қилишганди.


Тефэстрол – medu.uz – Дорилар ҳақида маълумотлар ўзбек тилида\nHome Йўриқномалар Тефэстрол\nПрепаратнинг савдо номи: Тефэстрол\nТаъсир этувчи модда (ХПН): тефэстрол\nфаол моддалар: тефэстрол – 0,005 г, қанд – 0,1018 г.\nёрдамчи моддалар: картошка крахмали, стеарин кислотаси ёки магний стеарати.\nТаърифи: оқ рангли ёки сарғиш тусли оқ рангли таблеткалар.\nФармакотерапевтик гуруҳи: Эстроген восита.\nКод АТХ: G03C\nЭстроген таъсир кўрсатади. Организмга юборилганда қин ва бачадон эндометрияси шиллиқ қаватини пролиферациясини ҳамда бачадонни ривожланишини рағбатлантиради, жинсий безлар фаолиятини етишмовчилиги туфайли юз берувчи умумий бузилишларини бартараф қилади. Тефэстрол гипофиздаги лютинловчи ва фолликулани рағбатлантирувчи гормонлари синтези ва секрецияси жараёнини фаоллашувига таъсир кўрсатади ва овуляция жараёнини рағбатлантиради.\nТухумдон гипофункцияси, аменорея (бирламчи, иккиламчи), олигоменорея, Шершевский-Тернер синдроми, дисфункционал бачадондан қон кетишида гемостаз мақсадида, ановуляция билан боғлиқ бепуштликни даволаш, бачадонга боғлиқ аменореяси бўлган беморларда бачадон ичи синехиясини кесиш операциясидан сўнг, пременопауза ва менопаузадаги климактерик синдромида, гонадалар дисгенезияси ва жинсий ривожланишининг кечикишида қўлланади.\nОвқатланишдан қатъий назар ичга буюрилади; препаратнинг дозаси ва қўллаш давомийлигини касалликнинг характери ва даво самарасига қараб, шахсий равишда танланади.\nАменореяда (бирламчи, иккиламчи) ва тухумдонлар гипофункциясида ҳар куни 5-10 мг (1-2 таблетка) дан 12-14 кун давомида буюрилади. Препарат билан даволаш тугагандан кейин гестаген препаратлар буюрилади. Даволаш курси 2-3 марта такрорланади.\nГонадалар дисгенезиясида сунъий циклнинг биринчи фазасини 1 таблетка (5 мг) дан кунига 2 мартадан қабул қилишни 20-30 кунгача узайтирилади. Даволаш курси 2-3 марта такрорланади.\nАновуляция билан кечувчи тухумдонлар гипофункциясини циклик гормонтерапиянинг 2-3 курсидан сўнг, адъювант кўринишида овуляцияни рағбатлантирувчи кломифен билан бирга буюрилади. Кломифенни одатдаги схема бўйича (циклнинг 5-9 кунлари) буюрилади, Тефэстрол кунига 1 таблетка (5 мг) дан 11, 12, 13 кунлари қўлланилади.\nШершевский-Тернер синдромида суткада 1-3 таблеткадан циклнинг биринчи ярмида, циклнинг икинчи ярмида этистерон (прегнин) билан бирга кунига 2 марта 1 таблеткадан буюрилади. Оптимал доза суткада 2-3 таблетка (10-15 мг) ни ташкил қилади. Даволаш курси 3-9 ойни ташкил қилади.\nЖинсий ривожланишни кечикишида суткада 1-2 таблетка (5-10 мг) дан буюрилади. 20 кундан 12 даволаш курси, ҳар бири 10 кунлик танаффус билан ўтказилади.\nДисфункционал бачадондан қон кетишида гемостаз мақсадида қуйидаги схема бўйича буюрилади: 1-2 кунлари 1 таблеткадан кунига 4 марта, 3-4 кунлари 1 таблеткадан кунига 3 марта, 5-6 кунлари 1 таблеткадан кунига 1 марта, сўнгра эса прогестерон ёки прегнин 8-10 кун давомида буюрилади.\nКлимактерик синдромда пременопауза ёки менопауза даврида кунига 1/4-1/2 таблеткадан, 15-20 кун давомида, кейин гестагенларни 8-10 кун давомида буюрилади. Даволаш курси 2-3 марта такрорланади.\nТерапевтик доза 5 мг, бир марталик юқори доза – 20 мг, суткалик юқори доза – 50 мг ни ташкил қилади.\nУзоқ қўлланганда метроррагия, эндометрий гиперплазияси, эндометрий ўсмаси кузатилиши мумкин.\nЖинсий аъзоларни, сут безлари ва бошқа аъзоларни хавфли ва хавфсиз ўсмалари.\nҲомиладорлик, шу жумладан гумон қилинган ҳомиладорликда қўллаш мумкин эмас (эстрогенлар эмбриотоксик самара кўрсатиши мумкин).\nДаволаш давомийлигида эмизишни тўхтатиш лозим (эстрогенлар кўкрак сутига ўтади).\nСимптомлари: қўнгил айниши, қусиш, айрим ҳолларда метроррагия кузатилиши мумкин.\nДаволаш: ҳаёти муҳим фаолиятларини тутиб туриш (препарат бекор қилинган фонида), симптоматик даволаш.\nТаблеткалар 0,005 г №30 (банкалар, флаконларда), №10 (контур уясиз ўрамларда), №10, №30 (контур уяли ўрамларда).


Москвада пикет ташкилотчиси сўроқ қилинди\nМосквада ўлдириб кетилган ҳуқуқ фаоли Наталия Эстемирова хотирасига бағишланган пикет ташкилотчиси милиция бўлимига чақиртирилган.\nМосква шаҳар ички ишлар бошқармасининг изоҳ беришича, хотира тадбирига белгиланганидан икки баравар кўп одам йиғилган, шу боис пикет ташкилотчисига нисбатан протокол тузишга тўғри келган.\nАйни пайтда "Эхо Москви" радиоси милиция Москвадаги пикет қатнашчиларини тарқатиб юборгани ва бир қанча одамни ҳибс этгани ҳақда хабар тарқатди.\nНаталия Эстемирова хотирасига бағишланган тадбирлар Екатеринбургда ҳам бўлди.\nНаталья Эстемирова шу ой ўрталарида Шимолий Кавказда номаълум кишилар томонидан ўғирлаб кетилган ва кейинчалик отиб ташланган эди.\n50 ёшли Наталья Эстемирова Чеченистон ва Ингушетияда инсон ҳуқуқларининг бузилишига оид юзлаб ҳолатларни ҳужжатлаштирган ва 2006 йилда отиб ўлдирилган россиялик таниқли журналист Анна Политковскаянинг яқин дўсти ва ҳамкори бўлган.


Қурилтой қарорига кўра ЎИҲЖга Ўзбекистонлик мустақил журналист ва ҳуқуқбон Малоҳат Эшонқулова президент этиб сайланди – Ўзбекистон Инсон Ҳуқуқлари Жамияти\nЎзбекистон элчиларига ким баҳо бериши керак?! (Қурултой)\nМажбурий ижро бюроси Учтепа туман бўлими бошлиғи Хаитов шу йил 9 январь кунги ёзган ушбу шикоятимни олиб бориб қабулларига киргандим, шикоятимни қабул қилиб олишдан бош тортди\nҚурилтой қарорига кўра ЎИҲЖга Ўзбекистонлик мустақил журналист ва ҳуқуқбон Малоҳат Эшонқулова президент этиб сайланди\nасосий эркинликлар, демократия, Инсон Ҳуқуқлари, суҳбатлар, ўиҳж, хабарлар, ҳуқуқбон Add comments\nЎЗБЕКИСТОН ПОЙТАХТИ ТОШКЕНТДА ЎЗБЕКИСТОН ИНСОН ҲУҚУҚЛАРИ ЖАМИЯТИНИНГ НАВБАТДАГИ ҚУРИЛТОЙИ БЎЛИБ ЎТДИ\n2017 йилнинг 12 сентябрь куни Тошкент шаҳрида Ўзбекистон Инсон ҳуқуқлари жамиятининг навбатдаги 8-қурилтойи бўлиб ўтди.\nҚурилтойда ЎИҲЖ аъзоси Малоҳат Эшонқулова, Ирландиядан Абдужалил Бойматов ИМО орқали, Рифат Усиенов, Карима Бекмирзаева, Галима Фёдровна, Муҳаммадқодир Бўронов, шунингдек, кузатувчи сифатида Ўзбекистон Альянси инсон ҳуқуқларини ҳимоя қилиш ташкилоти етакчиси Елена Урлаевалар иштирок этишди.\nҚурилтой очиқ деб эълон қилингач, ЎИҲЖини 2009- йилнинг 6-майидан 2017- йилнинг 6-майигача бошқарган Абдужалил Бойматов сўз олди.\nАбдужалил Бойматов ўз нутқини ЎИҲЖтининг қисқа тарихи ҳақидаги кириш сўзи билан бошлади:\nМенга сўз берганлиги учун Малоҳат Эшонқуловага ва қурилтой қатнашчиларига ўз миннатдорлигимни билдираман. Мен ўз сўзимда 3 нуқтага сизларнинг эътиборингизни қаратмокчиман:\nБиринчиси, ЎИҲЖида президент 2 йилга сайланади ва энг кўпи билан 4 марта сайланиши мумкин, яъни президентлик муддати 8 йил билан чегараланган. Жамиятга янги раҳбар келса, у янги ғоялар билан келади ва 8 йил бу ғояларни амалга ошириш учун етарли бўлади. Жамиятда раҳбарларнинг алмашиб туриши жамиятда турғунлик ва инқирозларнинг олдини олиб жамиятнинг унумли, самарали ишлаб ривожланишига олиб келади деб ўйлайман.\nИккинчиси, ЎИҲЖи 1992-йилнинг 2-февралида ташкилотимизнинг 1-раиси Абдуманноп Пўлатов ва бошқа фаоллар томонидан ташкил этилган. Абдуманноп Пўлатов жамиятимизни 1992-2001, Толиб Ёқубов 2001-2009, камина 2009-2017 йилларда бошқардик. Таъқиб ва тайзиқлар туфайли Абдуманноп Пўлатов Ўзбекистонни 1996 йили, Толиб Ёқубов ва камина Абдужалил Бойматов 2006 йили тарк этишга мажбур бўлдик. Абдуманноп Пўлатов 2010 йилнинг ноябрь ойида АҚШда вафот этди. Ҳозирда Толиб Ёқубов Францияда, камина Ирландияда фаолият олиб борябмиз.\nУчинчиси, ЎИҲЖи ташкил топган кунидан шу пайтгача доимий равишда Ўзбекистон хокимияти томонидан таъқиб ва тайзиқларга учраб келмоқда. ЎИҲЖ томонидан 6 марта Адлия вазирлигига рўйҳатга олишни сўраб мурожаат қилинган, лекин рўйҳатга олинмади. Толиб Ёқубовнинг сайъи ҳаракатлари билан чет элда, Ўзбекистонда эмас, Францияда 2008 йили тезда рўйҳатга олинди. ЎИҲЖининг Қашқадарё вилояти бўлими раиси Шовриқ Рўзимуродов 2001 йили ИИВ ертўласида ваҳшийларча қийноқлар билан ўлдирилди. ЎИҲЖининг Қашқадарё вилояти бўлими аъзоси Саидмурод Қўчқоров унинг турмуш ўртоғининг айтиши бўйича заҳарлаб ўлдирилган. 31 аъзомиз сохта айблар билан қамалди, 3 аъзомиз руҳий касалхонага зўравонларча жойлаштирилди, 19 аъзомиз ватанни тарк этишди.\nЎИҲЖининг 7 фаол аъзолари: Аъзам Фармонов, Ғайбулло Жалилов, Чўян Маматқулов, Меҳринисо Ҳамдамова, Зулхумор Ҳамдамова, Йўлдош Расулов, Зафар Раҳимовлар ҳануз қамоқда.\nДиктатор Ислом Каримов (2016 йил вафот этди) режими томонидан доимий 24 йил давомида таъқиб, тайзиқларга қарамасдан ЎИҲЖ ҳануз фаолият кўрсатмоқда.\nШавкат Мирзиёевнинг эркин, демократик бўлмаган сайловларда Ўзбекистон президенти бўлиб сайланиши кўпчилик ватандошларда Ўзбекистонда инсон ҳуқуқлари вазиятининг яхшиланишига умид уйғотди.\nЯъна, шуни қўшимча қилиб таъкидлаб ўтмоқчиманки, бугунги бўлиб ўтаётган 8-қурилтойдан олдинги 1,2,3,4- қурилтойлар Ўзбекистонда, 5-қурилтой Франциянинг Анжерс (Angers) шаҳрида, 6,7 қурилтойлар интернет орқали Ирландия, Франция, Ўзбекистонда ўтказилган эди.\nШу йилнинг, яъни 2017-йилнинг 6-майида менинг ваколатим тугаганлиги сабабли мен ўз лавозимимни топшриш тўғрисида баёнот бердим.\nБугунги кунда ЎИҲЖ раҳбарсиз қолмаслиги керак. Мен бугунги Қурилтойимиз кун тартибига қўйилган энг асосий масала, ЎИҲЖига президент сайлаш масаласига тўхталарканман, Жамиятимиз Ўзбекистонга қайтишини ҳоҳлайман. Шу сабабдан мен Жамиятимиз Президентлигига мустақил журналист ва Жамиятимиз аъзоси, ҳуқуқбон Малоҳат Эшонқулова номзодини тавсия қиламан.\nЭшонқулованинг фаолиятини анчадан буён кузатиб бораман. Малохат Эшонкулова кўп йиллик журналистлик, ҳуқуқбонлик, раҳбарлик тажрибасига эга жасур инсон. Менимча у Жамият президентлигига энг муносиб номзод, – деди А. Бойматов.\nШундан сўнг сўзга чиққан Қурилтой аъзолари Бойматовнинг таклифини қўллаб қувватладилар:\nЖумладан Карима Бекмирзаевна шундай деди:\nҚурилтой иштирокчилари Эшонқулова хусусида ижобий фирклар билдиришди:\nЎз навбатида, Қурилтойда кузатувчи сифатида иштирок этаётган Ўзбекистон Альянси инсон ҳуқуқларини ҳимоя қилиш ташкилоти раҳбари Елена Урлаева Малоҳат Эшонқулованинг номзоди энг тўғри танлов эканлигига тўхталди.\nШундан сўнг ЎИҲЖ президентлигига номзоди кўрсатилаётган Малоҳат Эшонқулованинг номзоди овозга қўйилди.\nҚурилтой иштирокчилари бир овоздан М. Эшонқулованинг номзодини тасдиқлашди.\nШунингдек Қурилтой иштирокчилари кун тартибидаги 2- масала – ЎИҲЖ нинг Вице–президентлигига номзодни танлаш ва маъқуллаш масаласини муҳокама қилдилар.\nЎИҲЖнинг Вице–президентлигига Ирландияда истиқомат қилувчи ҳуқуқбон юртдошимиз Абдужалил Бойматовнинг номзоди кўрсатилди.\nЙиғилганлар бир овоздан А. Бойматовнинг номзодини Вице-президентликка маъқуллашди.\nКун тартибига қўйилган масалалар муҳокамасидан сўнг ЎИҲЖ ўзининг навбатдаги Қурилтойига якун ясади.\nҚурилтой қарорига кўра ЎИҲЖга Ўзбекистонлик мустақил журналист ва ҳуқуқбон Малоҳат Эшонқулова президент этиб сайланди. ЎИҲЖ Вице–президентлигига Абдужалил Бойматовнинг номзоди бир овоздан маъқулланди.\n12 сентябрь, 2017 йил.\nЎИҲЖ матбуот хизмати.\nPosted by abdujalil at 16:10\tTagged with: абдужалил-бойматов, елена-урлаева, Малоҳат Эшонқулова\nАбдужалил Бойматов билан суҳбат Малоҳат ЭШОНҚУЛОВА: Муҳтарам Президент Шавкат Миромонович, айтинг, Бош вазир Абдулла Негматович Арипов менга босим ўтказишни тўхтатсин!


Индонезиянинг Суматра оролларида яна ер силкиниши кузатилди.\n07 май 2021, Тошкент вақти: 03:17\nИндонезия расмийларининг билдиришича, зилзила кучи Рихтер ўлчови бўйича 6,9 баллни ташкил этган. Айни пайтда талафотлар тўғрисида маълумот тарқатилмади.\nСуматра оролларида уч кундан буён кучли ер силкинишлари кузатилмоқда. 8,4 баллик энг кучли зилзила 12 сентябрь юз берган ва оқибатда тўққиз фуқаро ҳалок бўлганди.


ЎзА - Пойтахтимизда "Йилнинг энг яхши фан ўқитувчиси" танловининг республика босқичи бўлиб ўтди\nПойтахтимизда "Йилнинг энг яхши фан ўқитувчиси" танловининг республика босқичи бўлиб ўтди\n15.09.2017 16:39 Чоп этиш версияси\n2006 йилдан буён ўтказилиб келинаётган ушбу танловда иштирок этиш истагини билдирган ўқитувчи ва мураббийларнинг сафи йил сайин кенгайиб бормоқда. Кўп йиллик иш тажрибасига эга педагоглар билан бирга ёш ўқитувчилар ҳам танловда қатнашиб, билим ва маҳоратини кўрикдан ўтказаётир.\nЎтган йиллар мобайнида танлов ғолиби бўлган ўқитувчилар ўз иш жойларида ҳудудий малака ошириш институтларининг тингловчилари ва фан ўқитувчилари учун очиқ дарслар ўтказмоқда. Уларнинг иш тажрибалари мамлакатимиз миқёсида оммалаштирилмоқда.\nЖорий йилнинг 1-6 май кунлари кимё, физика, тарих, математика, информатика, рус тили ва адабиёти, миллий истиқлол ғояси, чет тили ўқитувчилари ўртасида “Йилнинг энг яхши фан ўқитувчиси” танловининг республика босқичи ўтказилиб, ғолиблар аниқланган эди. 13-15 сентябрда эса бошланғич таълим, она тили ва адабиёт, ўзбек тили, география, биология фанларидан танловнинг республика босқичида 68 нафар педагог ўз билим ва тажрибасини синовдан ўтказди.\nТанлов жорий йилда янгича кўринишда – замонавий ахборот коммуникация технологияларидан самарали фойдаланган ҳолда ташкил қилинди. Ўқитувчиларнинг тегишли фан бўйича касб билимини баҳолаш мақсадида танловнинг туман, шаҳар босқичларида онлайн тест синовлари ўтказилди. Унда 16 та фан бўйича 260 мингдан ортиқ ўқитувчи иштирок этди.\n– Бу йилги танлов учун махсус электрон дастур тайёрланиб, тест жараёнларини ташкил этиш ва натижаларини умумлаштириш имконияти яратилди, – дейди Республика таълим маркази бўлим бошлиғи Ўғилой Юсупова. – Бу танлов жараёнларининг очиқлигини таъминлаш билан бирга, уни марказлашган ҳолда бошқариб бориш, ўқитувчилар билим савиясини ҳудудлар ҳамда фанлар бўйича таҳлил қилиш имконини берди.\nТанловнинг республика босқичида ўқитувчилар 4 шарт асосида баҳслашди. Биринчи шартда иштирокчи ўз фани бўйича 50 та тест саволига жавоб берди. Иккинчи шартда мутахассислиги ва услубиётга оид топшириқни ёзма бажарди. Учинчи шартда эса ўқитувчилар замонавий ахборот коммуникация технологиялари имкониятларидан фойдаланган ҳолда дарс ишланмаси ва унинг тақдимотини тайёрлади. Сўнгги шартда иштирокчилар маълум мавзу бўйича қуръа ташлаш йўли билан танланган синфда дарс машғулоти ўтказди.\nНуфузли ҳакамлар ҳайъати томонидан иштирокчиларнинг билими, иш тажрибаси, ўқувчиларнинг кўнглига йўл топиш, уларни дарсга қизиқтириш қобилияти холисона баҳоланди. Ғолиблар 1 октябрь – Ўқитувчи ва мураббийлар кунида “Халқ таълими аълочиси” кўкрак-нишони ва вазирликнинг қимматбаҳо совғалари билан тақдирланади.


КУЗ-ҚИШ МАВСУМИГА ТАЙЁРМИСИЗ? » Иштихон овози газетаси\nБефарқлик бало келтирар!\nЎзбекистон Республикаси Президентининг Иштихон туманидаги “Халқ қабулхонаси”, туман ҳокимлиги, туман ФВБ ходимларидан иборат ишчи гуруҳи туман ҳудудидаги ижтимоий объектлар ҳамда кўп қаватли биноларда қуз –қиш мавсумига тайёргарлик қай ҳолатда эканлиги билан қизиқишди.\nДастлаб ўрганишлар даврида Иштихон туман йўллардан фойдаланиш корхонаси ходимларининг табиий газдан фойдаланишда қўлбола усулдаги шланглардан фойдаланаётганлигининг гувоҳи бўлдилар. Бундан ташқари қурилиш бўлаётган объектда электр токи ўтказмаларининг очиқ ҳолатда эканлиги, ёнғин ўчириш, ҳудудида ёнғинга қарши заҳира сув ҳавзалари қурилмаганлиги аниқланди.\nШунингдек , тумандаги Кўтарма массивида қўрилган янги кўп қаватли ўйларда яшаётган аҳоли шикоятлари кўп. Уйларнинг подвал қисмида ёғингарчилик кўп бўлганда ер ости сувларининг кўтарилишдан норози бўлишди.\nШу билан бирга кўп қаватли уйларнинг ён-атрофи ифлос. Ҳар бир оила ўз ҳудудини тоза тутиши керак. Ҳолатлар ўрганилди, танқид қилинди ва ишчи гуруҳи томонидан кўрсатмалар берилди.\nШаҳар марказидаги Ж.Маҳмудов МФЙдаги ҳудудидаги кўп қаватли уйларнинг иситиш тизимлари деярли ишламайди. Ичимлик суви қудуқ(колодес)ларнинг очиқлиги, сизиб чиқаётган ичимлик сувининг беҳудага оқиб ётганлиги, трансформаторнинг ҳеч қандай ҳавфсизлик тўсиқлари йўқлиги, шамоллатиш (вентеляция) тизими ва хонадонда муриларнинг мавжуд эмаслиги каби ҳолатларни қандай изоҳлаш мумкин?\nЭҳтиётсизлик, бепарволик мавсум давомида ис газидан заҳарланиш, электр токидан зарарланиш, газ ва ҳаво аралашмасининг чақнаши каби кўнгилсиз ҳолатлар содир бўлишини биламиз. Ахир, “Бефарқлик бало келтирар” деган сўзлар ёдимиздан кўтарилмасин.\nЎзбекистон Республикаси Президентининг Иштихон туманидаги “Халқ қабулхонаси” бўлими мудири..\nтуман ФВБ инспектори\nКЎП ҚАВАТЛИ УЙЛАР: ТАЪМИРЛАШ ИШЛАРИ НЕГА ТЎХТАБ ҚОЛДИ?


Наманганда қўшнилари учун уйида “қиморхона“ очиб берган шахс ушланди — Sof.uz\n15.05 09:19 296 Жамият\nНаманган вилоятида 2020 йилнинг 23 апрел куни соат 20:55да ИИВ ходимлари томонидан махсус тадбир ўтказилди.\nИИВ ҳузуридаги Тергов департаментининг маълум қилишича, тадбирда Наманган шаҳар Юқори Ғирвон маҳалласида яшовчи 33 ёшли Б.У. яшаш хонадони холислар иштирокида кўздан кечирилган. Хонадон эгаси шу маҳаллада яшовчи 5 нафар фуқароларга, хар бир ўйин учун 1000 сўмдан пул маблағларини олиб, уларга қимор ва таваккалчиликка асосланган “Лото” ўйини ташкил этиб моддий манфаатдорлик кўраётганлиги аниқланган.\nНаманган жиноий иш қиморхона


Туркманистоннинг Лебап вилояти вакиллари Бухорога ташриф буюришди\n17:42 / 17.08.2017\nЎзбек ва туркман халқларини умумий тарих, муштарак маданият ва қадриятлар, тил ва урф-одатлардаги ўхшашлик ўзаро боғлаб туради. Икки қардош халқ азалдан бир-бирининг маданиятини бойитиб, савдо-сотиқ қилиб келган, бир дарёдан сув ичган. Кейинги йилларда икки мамлакат ўртасидаги муносабатлар янги, сифат жиҳатдан янада юқори босқичга кўтарилди, деб ёзади «Бетакрор Бухоро» мухбири Эркин Ёдгоров.\n— Ўзбекистон Республикаси президенти Шавкат Мирзиёев ва Туркманистон президенти Гурбангули Бердимуҳамедовнинг ўзаро амалий ташрифлари қўшничилик, тенглик, ўзаро манфаатли шерикчилик асосидаги алоқаларни мустаҳкамлашга хизмат қилмоқда, — дейди Туркманистон Республикасининг мамлакатимиздаги Фавқулодда ва мухтор элчиси Шири Шириев. — Ўзаро ҳамкорлик доирасида чегараолди ҳудудлари, жумладан, Лебап ва Бухоро вилоятлари ўртасидаги маданий-иқтисодий алоқалар ҳам кенгайиб бормоқда. Лебап вилояти вакилларининг Бухоро вилоятига ташрифи бунинг ёрқин тасдиғидир.\nКогон туманидаги «Сиёвуш Комрон фуд» масъулияти чекланган жамиятига қарашли интенсив боғ меҳмонларда катта таассурот қолдирди. 40 гектарлик боғда барча агротехник тадбирлар замонавий технологиялар асосида ташкил этилган бўлиб, ниҳоллар томчилатиб суғорилиши сувни тежаш имконини беради. Келгуси йилдан корхона меваларни экспорт қилишни ҳам йўлга қўяди.\nБухорода қурилиш индустрияси жадал ривожланмоқда. Бунда «Кнауф гипс Бухоро» хорижий корхонасининг муносиб ўрни бор. Бу ерда тайёрланаётган гипскартонларнинг бир қисми Туркманистонга экспорт қилинмоқда. Лебаплик меҳмонлар ушбу корхонада ишлаб чиқариш жараёни билан танишди.\n«Бухоро бриллиант силк» қўшма корхонаси мамлакатимизда пиллани қайта ишловчи йирик корхоналардан биридир. Меҳмонлар бу ерда энг илғор технологиялар билан жиҳозланган цехларда хомашёдан тола ажратиш, ипак-калава тайёрлаш, ундан мато тўқиш ва матога гул босишгача бўлган жараёнларни кўздан кечирди. Корхона маҳсулотига хорижда ҳам талаб катта. Маҳсулотнинг асосий қисми Хитой, Ҳиндистон, Вьетнам, Туркия каби давлатларга экспорт қилинмоқда.\n— Қўй жунидан тўқиладиган туркман гиламлари довруғи узоқ хорижда ҳам машҳур, — дейди Лебап вилоятидаги гилам ишлаб чиқаришга ихтисослашган «Халач» корхонаси директори Чари Сейтниязов. — Сизларда бундай маҳсулот ипакдан тайёрланар экан. Тўқувчиларнинг иш услубидан ҳайратландим. Бухоро гиламлари нечоғли машҳурлигини эшитганман. Бугун уларни ўз кўзим билан кўрдим. Гиламчилик маркази билан танишиш жараёнида ҳамкорлик қилиш режаси туғилди. Биз буюртма асосида Бухоро гиламларини Туркманистонга, туркман ҳунармандлик маҳсулотларини Бухорога етказиб бериш бўйича ишларни йўлга қўйсак, айни муддао бўларди.\n— Неча асрлардан буён улуғворлиги билан барчада ҳавас уйғотиб келаётган Бухоронинг тарихий ва кўҳна ёдгорликларидан ҳайратдамиз, — дейди туркманистонлик меҳмон Саламат Ҳусаинова. — Бу ердаги ҳар бир обида тарихингиз буюклиги, санъатингиз бетакрорлигидан дарак беради.


Манба: «МЮ» ва «ПСЖ» молиявий жиҳатдан Месси учун асосий фаворит » Футбол янгиликлари 2021\nGoal24.uz » Европа жамоалари » Манба: «МЮ» ва «ПСЖ» молиявий жиҳатдан Месси учун асосий фаворит\nМанба: «МЮ» ва «ПСЖ» молиявий жиҳатдан Месси учун асосий фаворит\n«Барселона»ни тарк этиши кутилаётган Лионел Месси учун бир қатор клублар курашни бошлаб юборган. Диарио Спортънинг ёзишича, аргентиналик голеадор учун «ПСЖ» ва «Манчестер Юнайтед» клублари асосий фаворит бўлиб турибди.\nМанбанинг ёзиишча, Месси учун товон пули тўланиши талаб қилинса, айнан «Манчестер Юнайтед» ва «ПСЖ» клублари Каталония жамоасининг талабини қондира олиши мумкин.\n«ПСЖ» клуби раҳбарияти Мессининг трансферини клуб учун катта имконият сифатида кўрмоқда ва бунинг учун барча имкониятларини ишга солишга тайёр. Парижликлар Чемпионлар лигасида ғолиб бўлишни истамоқда ва Месси билан бунинг иложи бўлишига ишонишмоқда.\nШунингдек, «Манчестер Юнайтед» вакиллари ҳам Мессига яқин одамлар билан алоқага чиқиб, трансфер имкониятларини кўриб чиқмоқда.\nИталиянинг «Интер» клуби ҳам Мессини қўлга киритиш учун барча ишга тайёрлиги айтилган бўлса-да, манбалар Милан клубининг бу ўтишни амалга оширишда молиявий муаммоларга учрашини тахмин қилмоқда.\nАввалроқ, Мессининг Пеп Гвардиола қўл остида «Манчестер Сити»да ўйнамоқчи бўлаётгани ҳақида хабарлар тарқалганди. Футболчининг «Сити» етакчиларидан бири, ҳамюрти Серхио Агуеро билан гаплашгани ҳақида ҳам маълумотлар бор.\nЭслатиб ўтамиз, Месси сешанба куни «Барселона» клубини тарк этмоқчи эканлигини факс орқали хабарнома юбориб маълум қилган. 33 ёшли ҳужумчи бугун, чоршанба куни ФИФАдан халқаро трансфер сертификатини сўраган.


Ўзбек олимлари тут дарахти кўчатларини экишнинг янги усулини ихтиро қилишди\n18:06 / 18.04.2017\nТут дарахтининг барги ипак қуртининг ягона озиғи ҳисобланса, унинг мевалари ширин ва тўйимлилиги ҳамда шифобахшлиги билан инсон саломатлиги учун ниҳоятда бебаҳодир. Тут дарахти жуда қадимий кўп йиллик ўсимлик бўлиб, тарихий манбаларга кўра 5000 йил илгари Хитойда тарқалган. Асрлар давомида халқ селекцияси тамонидан Шотут, Балхи тут, Марварид тут ва бошқа кўплаб тут навлари яратилиб, ҳозирги пайтда ҳам ўстирилмоқда.\nЎзбекистон табиий толалар илмий тадқиқот институти олимлари тут дарахти кўчатларини экишнинг янги усулини ихтиро қилдилар. Мазкур усул қишлоқ хўжалиги, хусусан пиллачилик, чунончи тут дарахти кўчатларини экишда фойдаланиш учун мўлжалланган. Олимлар олдидаги асосий мақсад тут дарахти барглари озуқа учун кесилганидан кейин уларнинг тўйимлилиги ва озуқавий сифатларини ошириш йўли билан пилла ҳосилдорлигини оширишдан иборатдир\nИнститут агрономлари 80 грамм уруғ қададилар. 6 кундан сўнг пиллалар жонлана бошланади. Бундан билиш мумкинки, пилаларни озуқлантириш учун тут дарахти барглари зарур. Эрта хосил берувчи ва пиллалар учун фойдали хисобланган тут барглари озуқ учун шай.\nИнститутда бугунги кунда Жарариқ 4 навли тут дарахти етиштирилмоқда. Бу дарахт йилда 3 маротаба ҳосил беради. Тадқиқотчилар янги навли тут дарахтини парвариш қилмоқдалар. Маълумотларига кўра у йилда 4-5 маротаба ҳосил бериши мумкин.\nМаълумот ўрнида айтиш керак, 2016 йилда Фарғона вилоятида 2630 тонна пилла ҳосил олинган. Бу йилги натижалар ҳам ўтган йилгидан кўпроқ бўлиши кутилмоқда. Сабаби, бу йил кўпроқ хосил олинувчи тут дарахтлари етиштирилмоқда. Қолаверса хорижлик мутахассисларни билан ҳамкорлик ўз ўрнида натижа бермоқда.\nОзуқа базасининг мустаҳкамланиши ва кенгайиши, пилла етиштириш мажмуаларининг бевосита тутзорлар яқинида барпо этилиши, 2 баробар кўп ҳосил берадиган, озуқа қиймати юқори ва совуққа чидамли тут кўчатларининг олиб келиниши пилла етиштириш ҳажмларини ошириш ҳамда юқори қўшимча қийматга эга маҳсулотлар, шу жумладан, шойи газламалар ва тайёр маҳсулотлар ишлаб чиқаришга хизмат қилади.\nХитойдан Ўзбекистонга тут кўчатлари етказиб берилади\nЎзбекистонда бир йилда икки марта ипак қурти боқилади\nУйда пилла етиштириш билан шуғулланувчилар даромад солиғидан озод этилади


Кечиримли бўлиш — Ibrat.uz\n06/15/2020 admin Бош саҳифа 0\n“Қиёмат куни бўлганда бир жарчи нидо қилади: «Одамларга кечиримли бўлганлар қаерда? Парвардигорингизни ҳузурига келинглар ва савобингизни олинглар! Қайси бир мусулмон кечиримли бўлса, жаннатга киришликка ҳақлидир«” (Имом Ибн Мурдавайҳ ривоятлари).\n“Мени Аллоҳ таоло лаънатловчи ва таъна қилувчи қилиб юбормади, балки яхшиликка чақирувчи ва оламларга раҳмат қилиб юборган. Эй Аллоҳ! Уларни тўғри йўлга бошла, албатта улар билмайдилар”, – дедилар (Имом Байҳақий ривояти).\n“Расулуллоҳ саллаллоҳу алайҳи васаллам Аллоҳнинг ҳадларидан бирор ҳад оёқости қилинмагунча, Ўзлари учун ҳеч қачон ўч олмасдилар. Агар Аллоҳнинг ҳадларидан бирор нарса оёқости бўлса, инсонларнинг энг ғазаблисига айланар эдилар” (Имом Бухорий ривоятлари).\nЯқубов Шерали Балиқчи туман “Мирзақосимхожи” жоме масжиди имом-хатиби\nТиланчилик фақат уч кишига мумкин\nНеъматлар ҳақида гапириш – шукрдир. Уни гапирмаслик эса –ношукурликдир\nПандемия вақтида огоҳ бўлайлик\nАллоҳ таолодан ҳаё қилиш\nФитна қилиш энг ёмон иллат\nНикоҳнинг шариатимизга киритилиш ҳикматлари\nОила инсоннинг дунёвий саодатини таъминловчи қўрғондир


БУРДА НОНГА ЗОРИҚҚАН КУНЛАР… - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nБУРДА НОНГА ЗОРИҚҚАН КУНЛАР…\nЧоп этилган 16 Июн 2016\tКӯришлар: 928\nёхуд бугунги кун шукронаси хусусида\nЯқинда, 27 июн куни мамлакатимизга тинчлик ва тотувлик, ривожу равнақ келтирган миллий бирликка эришилганининг 19 йиллик байрами Тоғли Бадахшон мухтор вилоятида ўзига хос шукуҳу шаҳомат билан қайд қилинади. Бугун мамлакатимиз халқлари тинчлигу осудалик фазосида кун кечирмоқдалар. Жонажон Ватанимиз тараққиёт сари юз бурган. Яратувчанлигу бунёдкорлик ишлари қизғин.\nЛекин бу кунларга эришиш осон кечмади. Эндигина мустақилликни қўлга киритган юртимиз осмонини фуқаролик урушининг қора булутлари қоплади. Агар бирор давлатга ёв бостириб кирса-ю фуқаролар елкама-елка туриб, ўз ватанларини душмандан ҳимоя қилса – бу бошқа гап. Бироқ бир мамлакат фуқаролари, қону қариндошлар бир-бирига қарши қурол ўқталса, бундан ёмони бўлмайди. Фуқаролик урушини ўз кўзим билан кўрмаган бўлсам-да, лекин унинг даҳшати қалбимда бир умрга муҳрланиб қолган. Неча марталаб уй-жойларимизни ташлаб, ярим тунда қўшнилар билан юк машиналарида бошқа жойларга қочганимиз, тунларни қўрқинчли тоғлар бағрида ўтказганларимиз – буларни унутиб бўлмайди. Юрт эгасиз қолган, ҳамма жой талон-тарож, зўравонлик авжига чиққан. Мотоциклнинг «тариллаган» овози эшитилиши билан одамлар бўй етган қизларини сомонлар орасига, егуликларини ҳам кўздан йироқ жойга яширишарди. Биз ҳам бир-икки қоп буғдойимизни уйимизнинг поли тагига кўмиб, кейин полни қайтадан михлаб қўйганимиз ёдимда.\nУруш даҳшати шунчалик қутқу солган эканки, бир куни томорқамиз томон арава ҳайдаб кетаётгандим, кўчадан танкнинг келаётганига кўзим тушди. Жуда яқинлашиб қолганидан бирон панароқ жойга қочишга улгурмадим. Арава йўлнинг ўртасида қолиб, ўзимни сувсиз ариқнинг ичига отдим…\nБу тартибсизликлар, қон тўкилишлар миллий бирликка эришилгунга қадар давом этди. Давлат бошқарувини ўз қўлига олган муҳтарам Президентимиз Эмомали Раҳмон мамлакатни йўқлик жарига қулашдан сақлаб қолди.\n«Бир кун уруш бўлган жойдан қирқ кун барака қочади»,- деган мақол бежизга айтилмаган. Фуқаролик уруши мамлакатимиз иқтисодиёти барча соҳаларига ўз салбий таъсирини кўрсатмасдан қолмади. Юртимиз тараққиёти неча йиллар ортга сурилди. Очарчилик бошланди. Одамлар бир бурда нон топа олмай қолишди. Уйидаги жиҳозларини буғдой, маккажўхорига алмаштира бошлашди. Буюмлар тугаганидан кейин, ҳатто, полларини бузиб сота бошлашди. Уйлар поли кўчириб сотилиб, ўрни лой билан тўлдирилди. Маккажўхори унини топиш ҳам мушкул бўлиб қолди. Бир-икки килограмм ун топган киши ўзини дунёдаги энг бой киши ҳисобларди.\nОтам ўша даврларда Чордоғал совхозида ишларди. Кунора уйга тугун-тугун гўшт келтирарди. Орқасидаги тугунни кўрганимиз ҳамоно:\n-Нон олиб келдингизми?- деб сўрардик.\n-Йўқ, гўшт,- дерди.\nБиз эса: -«Яна гўшт олиб келдингизми? Унинг ўрнига нон келтирсангиз бўлмасмиди?»- дердик. Шундан кейин бир коса гўштни олиб, бир коса унга алмаштириш учун бирор қўшнининг уйига чиқардик. Агар косада ун билан қайтсак, ўзимизда йўқ қувонардик. Ахир, ҳеч қандай егулик ноннинг ўрнини босмайди-да.\n…Ёдимда, урушдан кейинги йиллардан бирида ҳайит байрами яқинлашди. Уйда бир-икки килограмм жўхори унидан бошқа ҳеч вақо йўқ. Онамнинг фикру хаёли ҳайитлаб келган болаларга нима бериш билан банд эди. Ўшанда жўхори унидан суюқ хамир қориб, товага қошиқ билан солдик, юпқа-юпқа қуймоқдек «печене»лар пишиб чиқди. Ҳайитлаб келган болаларга биттадан бера бошладик.\nУлар сал нарироқ юрганларидан кейин бошқа болаларни учратишса: «Ҳу-у-у, анавиларнинг уйларига боринглар. Улар ҳаммага печене беришяпти»,- деб уларни бизнинг уй томон жўнатишарди…\nҲа, фуқаролик уруши одамлар ҳаётини мушкуллаштирди. Миллий бирликка эришилганидан кейин ҳам, узоқ йиллар халқимиз камбағалчиликда яшади. Вақти-вақти билан егани бирон нарса тополмай қолган кунлари кўп бўлди. Шундай кунлар ҳам келдики, ноннинг ўрнига сабзи, жийда, қайнатилган мош ердик. Нон топилганида эса, онам уни тақсимлаб берарди. Кичкинтойимиздан бошлаб нон бўлакларини тақсимлардик. Навбат катта синглимга етганида, у икки бўлак нонни қўлига олиб, оғирлигини ўлчамоқчи бўлгандек, кафтларини солиштириб кўрарди. Шундай пайтларда:\n-Мабодо тарози керак эмасми?- деб унинг қилмишидан кулардик.\n…Узоқ йиллар маккажўхори нонини «мазза» қилиб едик. Бундан ҳам ширинроқ нарса йўқдек туюларди. Лекин баъзи қўшниларнинг болалари бўрсилдоқ буғдой нонини еб юришганини кўриб, «томоғимиз тушарди». Буғдой нонидан кўзимизни узолмай қолардик…\nМана, бугун мамлакатимизда тинчлигу осойишталик – ҳукмрон. Тўқ-фаровон, тўкин-сочинликда кун кечираяпмиз. Маккажўхори нони бир томонда турсин, ҳатто, қора буғдой нонини ҳам емай қўйдик. Дастурхонларимиз оқ, бўрсилдоқ нонларга тўлди.\n-Буғдойни оқ ун қилиб чиқариб келинг, қора нонни ким ейди?- деган гаплар ҳам тез-тез қулоққа чалинадиган бўлди.\nЎн йил олдинги ҳаёт билан бугуннинг ўртасидаги фарқ ер билан осмонча. Ўша даврларда қўл телефонлари энди чиқиб, ундан фақатгина казо-казо одамлар фойдаланишарди. Ота-онасини мобил телефони олишга кўндирган тенгдошларимизга ҳавас билан боқардик.\n-«Бизда ҳам шундай телефон бўлса экан?»- дея орзу қилардик. Орадан ҳеч қанча вақт ўтмасдан, телефонли одамлар сони кўпайди. Техника ва технология ривожлангани сайин юртдошларимиз интернет тармоқларидан ҳам кенг фойдаланадиган бўлди. Албатта, бу тараққиёт ва олға интилишлар кишини қувонтиради. Аммо бундай дориломон кунларга шукрона қилиб яшашнинг ўрнига, арзимаган пуллар учун ҳатто, ўз Ватанини сотишга тайёр бўлган ёшлар ҳам учраб турибди. Улар бу қулайликлардан ўз халқи, она-Ватани зарари учун фойдаланишгача бориб етишяпти.\nТурли хил ижтимоий тармоқлар орқали гумроҳ ёшларни ўзларининг иғволари домига тортаётган, уларнинг онгига бузғунчилик ғояларини жойлаётган нобакорлар сони ҳам ошди. Ўзлари билиб-билмасдан террорчилигу экстремистик ҳаракатлар сафига кириб қолаётган ёшлар, нафақат, ўз ҳаётлари, балки бутун оиласини ҳам ер билан яксон қилаяпти. Эл орасида ота-оналари бошини эгмоқдалар. Хўш, бунга нима сабаб бўляпти? Тарбиянинг яхши йўлга қўйилмаганими? Фарзандлар қалбига она-Ватанга меҳр-муҳаббат туйғуси жойланмаганими?\nМамлакат Президенти Эмомали Раҳмон халқ билан ҳар бир учрашув ва чиқишларида: -«Ёшларни ватанпарварлик, миллий қадриятларга меҳру муҳаббат руҳида тарбияланглар»,- деб бежизга айтмайди.\nВатанга муҳаббат руҳида тарбия кўрган ҳеч бир фарзанд юртига душманлар томонидан отилган тошга бефарқ қараб тура олмайди. Бундай фарзанд ҳеч қачон террорчи-ю экстремистик гуруҳларнинг ёлғон ваъдаларига учмайди ва ўз халқи тақдирини хавф остида қолдирмайди. Ватан тўғрисида айтилган ҳар бир салбий фикр ҳақиқий ватанпарварнинг қалбига тиғдек санчилади. У ўз ватанини ота-онаси, ака-укалари ва энг яқин инсонлари каби севади. Юртини севган киши унинг нобакор кимсалар томонидан топталиши, харобалик сари юз буришига йўл қўймайди.\nМамлакатимиз барча ёшлари Ватан қадрини, тинчликнинг бебаҳо бойлик эканлигини яхши англаб етишларига катта-ю кичик умид қилади. Зеро, азиз юртимиз келажаги – ёшлар қўлида…\nБугун: 27-01-2020 15:13:08


БОЛА КУЛСА, ОЛАМ КУЛАДИ » "Жиззах овози" газетаси расмий сайти\nБутун дунё бўйлаб ҳар йил 1 июнь — Xалқаро болаларни ҳимоя қилиш куни сифатида нишонланади. Ушбу байрам айрим давлатларда "Xалқаро болалар ҳуқуқларини ҳимоя қилиш куни" сифатида ҳам эътироф этилади.\nБироқ бундай эзгу куннинг ташкил этилганига кўп вақт ўтган бўлса-да, айрим қитъаларда миллионлаб болалар очлик, турли касалликлар, яшаш ва таълим олиш шароитлари йўқлигидан азоб чекаётганлиги, афсуски, кўз юмиб бўлмас ҳақиқат.\nШукрки, мамлакатимизда болалар келажагимиз ворислари, миллатимиз давомчилари сифатида эъзозланади.\nДавлатимиз болаларнинг бепул умумий ўрта таълим, касб-ҳунар таълими олишини таъминлаяпти. Ҳар йили кўплаб замонавий мактаблар, ўқув даргоҳлари қурилиб, мавжудлари таъмирланмоқда. Мактаб остонасига илк бор қадам қўйган минглаб болаларга Президентимиз совғаси - ўқув анжомлари тақдим этилаётир.\nДиёримизда эътибордан четда қолган боланинг ўзи йўқ. Барчанинг кўнглида болаларга нисбатан меҳр-мурувват мужассам деб айтишимиз мумкин.\nЗеро, бола кулса, олам кулади, қувончга тўлади, она юртимиз янада чирой очади. Болажонларнинг беғубор қалблари доимо яйраб-яшнайверсин.\nДунё тан олган диёр\nЎзбекистон — чаманзор,\nЎар қадами гулзор.\nБиз севган улуғ диёр.\nБаралла айтай шуни,\nЖаҳон тан олди уни.\nБу дунё қолди ҳайрон.\nЎзига бек ҳамда хон,\nНақадар буюк макон.\nБу гўзал табиати,\nДоимо бўлсин бўстон.\nИссиқдир юртим тафти,\nБор бўлсин, Ўзбекистон!\nномидаги она тили ва адабиётга ихтисослашган мактаб-интернатнинг 7-синф\nМеҳр бердим мен сенга,\nҚўлимдадирсан ҳар он.\nБилимдоним - китобжон.\nЎзинг юлдуз, ойимсан,\nЎзинг қуёш, офтобим.\nЎзинг менинг чин дўстим,\nҚўшдинг зеҳнимга зеҳн,\nҚўшдинг одобга одоб.\nБорлигинг учун сенга\nДилдан ташаккур, китоб!\nШароф Рашидов туманидаги 18-умумтаълим мактаби ўқувчиси\nЭрта тонг.Қуёш кўк узра заррин нурларини сочмоқда. Бобур юзига тушаётган ёруғликдан ғаши келиб кўрпани бошига ёпиб олди. Ёзги таътил ҳам бошланган. Энди эрта туриб, ювиниб, кийиниб мактабга бориш шарт эмас. Бобур уйқучи бўлгани учун қачон қарама таътил бошлангач тўйиб уxлайман, дерди. Энди бўлса аксига олгандай, сира уйқуси келмаяпти.\nБобур у томонга, бу томонга ағанаб кўрди. Ичида юзгача санаб ҳам бўлди, уxлай олмади.\nБир пайт ташқаридан онасининг овози эшитилди:\n- Бобуржон, турақол, ўртоғинг келди.\n- Оббо, эрталабдан ким экан? Нима бало, тушига кириб чиқдимми? - дея ғудранганча ўрнидан турди.\nБориб юз-қўлини ювди. Дарвоза ёни-да турган Бегзодга савол назари билан қошини учирди.\n-Қалайсан, ўртоқ? Намунча, шу пайт-гача ҳам уxлайсанми? - деди Бегзод.\n-Қўй насиҳатингни. Таътил-ку ҳозир.\n- Нима, ёзни уxлаб ўтказмоқчимисан? Кейинги ҳафта оромгоҳга кетамиз-ку, - деди Бегзод ташвишли оҳангда.\n- Кетишимизни биламан. Нима бўл-ди? Шуни эсга солиш учун келдингми?\n- Йўқ, Собир боролмасмиш, бетоб экан.\n- Йўғе? - деди Бобур мудраб турган кўзларини катта очиб.\n- Кечаги музқаймокдан бўлган-ов. Томоғи оғриб, иситмалаб ётибди. Аксига олиб бобоси келгунича боғдаги янги кўчатларга сув қўйиб туриши керак эди. Энди нима бўлади?\n-Қайдам, - деди Бобур бошини кашлаб.\n- Э, ўйланмасанг-чи? Юр, Собирни кўргани борамиз. Кўчатларни ҳам иккимиз суғориб қўямиз, - деди Бегзод шоша-пиша.\nБу гап Бобурга ёқмади. Мазза қилиб дам оламан деганида юзга яқин кўчатга пакирлаб сув ташийдими?\n- Жон деб борардим-у, акамга дурадгорликда ёрдамлашаман дегандим-да, - деди Бобур кўзларини олиб қочиб.\nБегзод ўртоғининг ёлғон гапираётганини пайқади. Ундан ранжиди-ю, аммо сездирмади.\n-Ҳа, майли ўртоқ, бошқа сафар борарсан. Мен кетдим бўлмаса,\nБегзод ёв қувгандек шошиб чиқиб кетди.\nБобур бир оғиз сўз айтмади. Дўсти кетгач, негадир кўнглиғаш тортди. Қайтиб бориб жойига ётди. Кўзларини юмиб, уxлашга ҳаракат қилди. Лекин сира уxлай олмади. Хаёлида Собир гавдаланаверди. Кеча музқаймоқ емайман, деса ҳам, биз еганда сен томоша қилиб турасанми, деб қистаган Бобур бўлади. Энди дўстининг бетоб бўлишига ўзи сабабчи эканлигини била туриб унга ёрдам беришдан бош тортди. Мактабда иккиси бир партада ўтиришади. Уйқучилиги Бобурга дарсларни ўзлаштиришида панд берарди. Ўртоғи эса барча фанлардан аъло баҳоларга ўқийди. Шу сабабли Бобур ҳар доим ундан ёрдам сўраган. Собир эса Бобурдан ҳеч вақт ёрдамини аямасди.\nБобур ҳарчанд уринмасин ўртоғини ҳаёлидан чиқара олмади. Уйқуси-ку, умуман келмади. Кимдир томоғидан бўғаётгандай, нафас ололмаётгандай бўлаверди.Ўрнидан турди. Ўйлайверганидан бошини xумдек ҳис қилди. Оғриқ ҳам кирди.\n"Уф-ф! - деди бошини чангаллаб. - Бу нимаси, Собир нега ҳаёлимдан кетмаяпти-а? Уйқудан ҳам асар қолмади. Ундан ҳабар олгани бормасам, кўнглим тинчимайди энди".\nУ шундай ҳаёллар билан бориб кийимларини алмаштирди. Онаси нонушта тайёрлаб қўйган экан. Қорни оч бўлса ҳам дастурxондаги ноз-неъматлар кўзига кўринмади. Уйдан шошганича чиқиб кетди. Онаси уни тўxтатмади. Чунки ўғлининг нима учун бу қадар ошиқиб кетганининг сабабини у яxши тушунганди.\n» ИНОЯТ. ВОҚЕЙИ ҲИКОЯ


Нозик муносабатлар чигаллашаверса... | erkak.uz\nЭр-хотин\t 23/09/2016 0 Sayt admini\nЁхуд ҳамма гап темпераментдами?\nОила эркак ва аёлнинг ўзаро ҳурмати, ишончи ва ҳамжиҳатлиги асосида қурилиши рост. Муҳаббат, туйғулар ҳам бўлиши керак, албатта. Яна жинсий ҳаёт сифати ҳам муҳим. Лабингизни буриб, қовоғингизни учиришдан аввал тўхтанг! Ахир сиз эмасми, жинсий муносабатларда эрининг совуққонлигию қўполлигидан шикоят қилган? Ёки кунда-кунора яқинликни истаётган жуфтингиздан чарчаганингизни айтиб нолиётган? Хўш, муаммо сиздами ёки унда? «Ҳамма гап темпераментда!» дейсизми?! Аслида унинг нималигини биласизми? Ўзингизнинг темпераментингиздан-чи, хабарингиз борми? Келинг, барча шубҳа-гумонларга бугун нуқта қўйиб, муносабатлардаги инқирозни таҳлил қиламиз. Эҳтимол шунда бир-бирингизнинг «тил»ингизни тушунарсиз…\nЖинсий яқинликда истакларнинг бўлиниши ҳақида сўз очдикми, демак, муаммони ҳам рўйи-рост гапиришимиз лозим. «Эрим кунора яқинликни истайди. Менда эса бунинг акси. Биз икки хилмиз!» Йўқ! Сиз икки хил эмассиз, балки бир-бирингизни тушунишни, тинглашни истамайсиз, холос. Темпераментни ҳам тинч қўйинг.\nТабиатан темпераменти юқори бўлган эркаклар бор. Уларнинг жинсий яқинликка бўлган эҳтиёжи бир кунда 3-4 мартадан ҳар кунликкача бўлиши мумкин. Баъзиларда муносабатга киришиш истаги ҳафтада 1-2 марта содир бўлади. Бу ҳам нормал ҳолат. Яъни эркакнинг темпераменти шунга мос. Ушбу ҳолатдан муаммо ясаш, камига уни оилани инқирозга етакловчи омил даражасига олиб келиш нотўғри.\n«АВВАЛ БОШҚАЧА ЭДИ…»\n«Тўйдан кейинги ойлар эрим бошқача эди. Ҳозир эса бутунлай ўзгариб қолган…» «Асал ойи»да эркак ва аёлнинг бир-бирига етишиш истаги юқори бўлиб, эркакда жинсий қўзғалиш ҳам кучли бўлади. Вақт ўтгани сайин ҳар иккисида ҳам яқинлик истаги аввалгига нисбатан камайиб, нозик муносабатлар шартли жараён маромига тушади. Кейинчалик жинсий ҳаёт ана шу маромда давом этиши мумкин. Хўш, муаммо нимада?\nТўйдан сўнг эркакдаги кучли хоҳишни аёл тўлиқ тушунмайди. Чунки бу вақтда унинг ўзида жинсий қўзғалиш деярли бўлмайди. Бу ҳолат жинсий ҳаёт бошланганидан сўнг икки-уч ой ўтиб, баъзиларда эса туғруқдан кейин кузатилиши мумкин. Эркакдаги яқинлик истаги билан аёлники бир вақтда юзага келмай, маълум муддатдан сўнг тўқнашиши эса ҳар иккисида турли фикрларга сабаб бўлади. Бор гап шу.\n«УНИНГ МЕНДА КЎНГЛИ ЙЎҚ!»\nБу фикр нафақат аёллар, балки эркакларнинг ҳам хаёлини ўғирлайди. Ишонинг, рост сўзим. Қачон дейсизми? Жинсий эҳтиёжи қондирилмагач, яъни темпераменти «қуйилмаганида» «Хотинимнинг менда кўнгли йўқ», деб ўйлаб қолади. Аёл ҳам ўз навбатида шундай фикрга боради, қачонки ўзи кутган жавобни ололмаса. Демак, қарс икки қўлдан чиқиши айни шу ҳолатнинг изоҳидир. Жинсий талабнинг қондирилмаганлиги гумонларнинг ўрмалашига олиб келаверади.\n«БАРИБИР ҲАР ХИЛМИЗ…»\nЖинсий яқинликдан сўнг аксарият эркакларнинг хатти-ҳаракати ўзгариши мумкин. Яқинликка киришгунга қадар бўлган мулойимлик ўрнини эътиборсизликнинг эгаллаши, табиийки, аёлга ёқмайди. У ўзини таҳқирлангандек сезади. Аммо жуфтингиздаги кайфият ўзгарувчанлигини шу ҳолича қолдириб, асабийлашиш ҳам тўғри эмас. Муомаласи ёқмаяптими, айтинг, билдиринг, кўрсатинг! Нега истиҳола қиласиз? Ўз ўрнида ўзингиз ҳам эътиборлироқ бўлинг. Шунда муносабатлар гармониясига эришиш мумкин.\nГАРМОНИЯ: КИМНИНГ ҚЎЛИДА?\nЮқорида эр-хотин ўртасидаги гармония ҳақида кўп гапирдик. Гармония нима ва у қандай юзага келади, деган савол ўйлантириши табиий. Муносабатларда гармонияга эришиш учун эр ва хотин бир-бирини севиши, талпиниши ва тушуниши лозим. Эркак фақат ўз хоҳишларини устун қўйиб, жуфтини унутиб қўйиши ҳам нотўғри. Аёл ҳам ҳиссиётларига эрк бериб, турмуш ўртоғининг кўнглини қолдиришга ҳақли эмас.\nҚачонки, ЭРКАК аёлнинг эътиборини қозониш учун унга хушомад қилса, яқинликка аста тайёрласа, жинсий майлни ҳосил қилиб, сўнг муносабатларга киришса; АЁЛ жуфтининг раъйини қайтармай, хоҳишларини тушунишга, уни тинглашга ва унга кўникишга ҳаракат қилса, ўзаро гармонияга эришиш мумкин. Ана шундай муносабатлар оила мустаҳкамлигини таъминлайди.\nЭркаклар психологиясига кўра, уларни аввал жинсий хоҳиш, сўнг туйғулар (платоник севги) қизиқтиради. Аёлларда эса бунинг акси. Аввалига ҳис-туйғулар, кейин эса жинсий ҳаётга интилиш пайдо бўлади. Бир-бирининг оддий физиологияси, руҳиятини тушунмаслик эса юқорида тилга олинган муаммоларни келтириб чиқаради. Демак, жуфтингизнинг руҳиятини ўрганинг.\nЭркак учун нозик муносабатлар биринчи ўринда турса, сиз учун хушомадлар муҳим, шундайми? Аммо истаганингизни шунчаки ололмайсиз. Айёрроқ бўлинг! «Актрисаликни эплолмайман», деманг. Ҳар бир аёл туғма актриса. Фақат айримлар иқтидорларидан кераклича фойдалана олишмайди. «Бошим оғрияпти», «Менга ёқмаяпти», «Хоҳламаяпман» каби баҳонали қарталарни очиб ташлашдан аввал, салгина эҳтиётингизни қилинг. Қувлик билан шундай тушунтирингки, сих ҳам, куймасин кабоб ҳам.\nРостдан ҳам сиздан нима кетди?! Эркак қанчалик алп келбатли бўлмасин, биргина ширин сўзингизнинг гадоси бўлишини унутманг. Ҳадеб «Унинг темпераменти, менинг темпераментим» деявермай, «Сиздан яхшиси йўқ» денг-да, эпласангиз ўша темпераментини жойига келтириб қўйинг.\nЭРКАКЛАРГА ҲАМ ИККИ ОҒИЗ…\nСиз аёлингизнинг кўзгусисиз! У муомалангиз, эътиборингизнинг аксидир. Аввало тилингизга эҳтиёт бўлинг! Илгари қандай муносабатда бўлган бўлсангиз, ҳозир ҳам шу ҳолатни сақлаб қолинг. Бирор ишидан кўнглингиз тўлмаяптими, йўлга солинг. Яхши гап, чиройли муомала билан. Жинсий ҳаётингиз ранг-баранг бўлишини истайсизми, уни ҳам ўргатинг. Жуфтингиз – оқила, у сизни, албатта, тушунади, ўрганади, кўникади.\nОлий таълим муассасаларида ҳужжат қабул қилиш ишлари якунланди\nАҳоли умумий даромадлари бир кишига ўртача 3,3 млн сўмга тўғри келди\nМолия вазирлиги 2018 йилнинг биринчи ярмида 279,2 млрд сўмлик камомад ва ноқонуний харажатларни аниқлади


Яхшиликка тўла ой | Azon.uz - Ахборот-таҳлилий портал\nЯхшиликка тўла ой\n07:00 23.05.2018 203\nРамазон – покланиш ойи. Рўза инсонни ҳалол-покликка даъват этади, қалбини турли ғуборлардан тозалайди.\nРамазон – раҳмат ва мағфират ойи. Аллоҳ таоло яхши ишлар учун ажру мукофотларни бир неча баробар ошириб берадиган бу кунларни ғанимат билиб, гуноҳлардан покланишга, хайрли ишларни кўпайтиришга шошилишимиз лозим. Зеро, ҳадиси шарифда Рамазон келганида жаннат эшиклари очилиб, дўзах эшиклари беркитилиши айтилади (Бухорий ривояти).\nРамазон – саховат ойи. Бу ойда Пайғамбаримиз алайҳиссаломнинг саховатлари янада жўшар, Ибн Аббос розияллоҳу анҳудан ривоят қилинишича, айниқса, Жаброил алайҳиссалом билан бирга Қуръони каримни такрорлаган вақтларида жуда зиёдалашар экан (Муттафақун алайҳ). Биз ҳам у зотдан ўрнак олиб, Рамазон кунлари оиламизга, қариндош-уруғларга, бева-бечоралар, кам таъминланган қариялар, беморларга имконимиз борича моддий ёрдам беришимиз керак.\nРамазон – бандаликни камолига етказиш ойи. Рўзадорликда Аллоҳ таоло розилигини топиш нафс истагидан устун туради. Инсон ейиш, ичиш ва жинсий истакларидан тийилиш билан борлиғини Яратганга бандаликка бўйсундиради. Буларни Аллоҳ ризоси йўлида қилади ва У Зотга бошқа амал билан бу даражада яқин бўлолмайди.\nРамазон – нафсни тарбиялаш ойи. Комил рўза эгасини ёлғон сўзлашдан, бўҳтон қилишдан, ҳаромдан, номаҳрамларга ҳирс билан қарашдан, хиёнат каби ношаръий ишлардан қайтаради. Одамни сабрга одатлантиради. Ирода қуввати, собитлик ва қатъийлик сифатларини пайдо қилади. Кишининг руҳан, ақлан ва жисмонан баркамол бўлишига ёрдам беради. Пайғамбаримиз алайҳиссалом уйланишга қодир бўлмаган ёшларга шаҳват қувватини жиловлаш учун рўзадорликни тавсия қилганлар (Муттафақун алайҳ).\nРўзадор киши ўзини турли ножоиз амаллар ва шаҳватга чорловчи ҳолатлардан асраса, азиз ва ҳурматли инсонга айланади. У ўзининг одамлигини ва майлига тобе ҳайвонлардан фарқли эканини ҳис қилади.\nРамазон – раҳм-шафқат ойи. Рўза тавозега, бошқаларга раҳмли, меҳрибон бўлишга ўргатади. Инсон рўза орқали ўз қадрини билади, заифлигини ҳам ҳис қилади. Ким ўз қадрини билса, унга яхшиликлар эшиги очилади ва тўғри йўлда бўлади.\nРамазон – саломатлик ва интизом ойи. Дарҳақиқат, рўза инсон руҳини муолажа қилиш билан бирга, жисмоний сиҳатини ҳам мустаҳкамлайди. Ҳадиси шарифда айтилади: “Рўза тутинглар, саломатлик топасизлар” (Табароний ривояти). Тиббиёт мутахассислари ҳам рўзанинг ижобий таъсирини мукаммал баён қилишган. Рўза инсонни тартиб-интизомли, диққат-эътиборли бўлишга ҳам ўргатади. Бунга у муайян вақтда оғизни беркитиш ва вақти кирганда ифтор қилиш риояси билан эришади.\nРамазон – барокат ойи. Бу ойда рўзадорнинг ўзи, оиласи ва уммат учун сероблик ва фаровонлик ҳосил бўлади. Очлик ва чанқоқликни ҳис қилган рўзадор овқат, сув танқислигида яшаётган камбағалларга яхшилик соғинади. Уларга ёрдам беришга уринади, ҳақларига дуо қилишдан эринмайди.\nРамазон – тақво ойи. Рўза инсонни амалда ихлос қилишга ва махфий ҳамда ошкора тақвога ўргатади. Агар инсон ихлосли, тақволи бўлса, ўзига юклатилган масъулият ва вазифани мукаммал адо этади. Ношаръий нарсалардан сақланади. Бахтли ва ризолик ҳолида яшайди. Жамият ҳам ундан катта фойда олади. Ҳадиси шарифда айтилади: “Ким ёлғон гапдан ва унга ишониб иш кўришдан тийилмай, жоҳилликда давом этаверар экан, еб-ичишдан тийилиши (рўза тутиши)нинг Аллоҳ таолога кераги йўқ!” (Имом Бухорий).\nБаъзи уламолар таом ейиш рўзани бузганидек, ғийбат ва ёлғон гап ҳам рўзани бузади, деб айтишган. Пайғамбаримиз алайҳиссалом икки ғийбатчи рўзадор аёл ҳақида: “Булар Аллоҳ ҳалол қилган таомдан ўзларини тийиб, рўзадор бўлишди ва Аллоҳ ҳаром қилган, яъни ғийбат билан рўзаларини бузишди”, деганлар (Абу Довуд ривояти).\nАллоҳ таборака ва таоло муборак Рамазон ойида тутаётган рўзаларимизни, тоат-ибодатларимизни ўзининг фазлу карами ила қабул қилиб, барчаларимизни улуғ ажру савобларга эриштирсин!


Юханнонинг хизмати — Dilkashradio.com\nАссалому алайкум хурматли радио тингловчи мухлислар.Сиз азизлар билан яна радио тўлқинлари орқали ғойибона учрашиб турганимиздан бағоятда миннадормиз. Микрафон қаршисида эса мен Ғолиббек. Ҳаворий Юҳанно Қуддусдан кейин, балки ҳаворий Павлуснинг изидан борган бўлса керак. Ҳаворий Юҳанно Римга келди ва бу ерда Исо Масиҳга бўлган ишончи учун қувғинликка учради. Кейин император Домициан вақтида ҳаворий Юҳанно Патмос оролига сургун қилинди. Бу оролда Исо Масиҳ ҳаворий Юҳаннога жамоатнинг ва бутун одамзоднинг келажагини кўрсатди, шундан кейин у буларнинг барчасини «Ваҳий » китобида баён қилган.\nҲаворий Юҳанно Патмос оролидаги сургунликдан Эфесга қайтди ва бу ерда умрининг охиригача қолди. Сургунликдан озод бўлгандан кейин Эфес шаҳри унинг фаолият маркази бўлди. У вақтда масиҳий устозлар қаторида ёлғончи устозлар ҳам бор эди. Ҳаворий Юҳанно уларга қарши кураш олиб борган. Исо Масиҳнинг илоҳийлигини рад этувчи таълимот ўша вақтларда ҳам тарқалган эди. Машҳур файласуф Керинф Исо Масиҳ одамзодни оқловчи эмас, балки оддий устоздир деб очиқчасига таълим берарди. Ҳаворий Юҳанно бундай устозларга қарши тинмасдан кураш олиб борарди ва уларни дажжол яъни Масиҳга қаршилар деб атарди.\nЎзининг Эфесда ёзган мактубларида у имонлиларни ёлғончи устозлардан эҳтиёт қилади ва уларни қўллаб-қувватламасликларини, уйларига киритмасликларини маслаҳат беради. Ҳаворий Юҳанно Эфесда яшаб турганда, яқинда жойлашган кичик осиё жамоатларига бориб турарди. Смирнада у ақлли ва алоҳида қобилиятга эга бўлган йигитни топди. Ҳаворий Юҳанно уни Ўзига яқинлаштирди ва Эфесга қайтаётганда, кейинчалик у билан руҳий шуғулланиши учун уни епископга (нозирга) топширди.\nТез орда бу йигит Худовандга мурожжат қилди ва шу асосда епископ унга ишонч бўйича чўмиш ҳақида дарс берди. Епископ ўз вазифамни бажариб бўлдим деб, бу йигитни кузатмай қўйди ва масиҳийлик таълимоти ҳақиқатларини унга ўргатмади. Руҳий тарбиядан узоқлашган йигит, тез орада ёмон одамлар билан танишди ва улар билан дўстлашиб олди. Кейинчалик эса у тинч аҳолини хонавайрон қиладиган қароқчилар тўдасининг бошлиғи бўлди. Ҳаворий Юҳанно Смирнага қайтгандан кейин, епископ билан учрашди ва ундан бу йигит ҳақида сўради.\nЕпископ эса кўзида ёш билан бу йигит Худо учун ўлганини ва қароқчилар тўдасининг бошлиғи бўлганини айтди. Ҳаворий Юҳанно дарҳол от топиб келишларини талаб қилди ва ўзи ёш йигитни излашга кетди. Тез орда у қароқчилар қўлига тушди, лекин у улардан қўрқмади ва бошлиқларини унга кўрсатишларини айтди. Бошлиқ қарияни кўрганида ундан қоча бошлади. Ҳаворий Юҳанно унинг ортидан югуриб шундай деб қичқирарди: «Ўғлим! Нимага ўз отангдан қочасан? Мен қари ва қуролсизман! Менга раҳминг келсин! …Ўғлим, мендан қўрқма!» Қариянинг овозини эшитган бошлиқ югура олмай тўхтади, қуролини ташлаб, қариянинг оёқлари остида йиқилди ва йиғлаб юборди. Ҳаворий Юҳанно уни ҳақиқий тавбанинг ва адашган одамлар устидан ҳаворийлик севгиси тантанасининг исботи сифатида жамоатга қайтарди. Шундай ишларни амалга ошириш хаммамизга насиб айласин. Хайр саломат бўлинглар.\nХоч ва шухратни кўриш 2 қисм


Қорли бўронлар оқибатида АҚШда 28 киши ҳалок бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Қорли бўронлар оқибатида АҚШда 28 киши ҳалок бўлди\t09:57, 25 январь 2016\tАҚШнинг шарқий қисмида кучли қорбўронлар оқибатида 28 киши ҳалок бўлди, дея хабар берди ABC News.\nАсосан одамлар автомобиль ҳалокатлари, газ билан заҳарланиш, шунингдек юрак ҳуружи оқибатида вафот этган.\nХусусан 44 ёшли полиция ходими уйи олдида белкурак билан қор кураётганида юраги ҳуруж қилиб, йиқилиб ўлган. Нью-Жерсида аёл ва унинг уч ёшли ўғли газдан заҳарланиш оқибатида ҳалок бўлган. Маълум бўлишича ҳодиса қор уюмида қолиб кетган автомобиль ичида узоқ қолиб кетганлиги сабабли юз берган. Яна бир неча киши автоҳалокат оқибатида вафот этган.\nАҚШ шарқий соҳилларидаги қорли пўртана 22 январь куни бошланган. Якшанбага ўтар кечаси метеорологлар бўрон тўхтагани ҳақида маълум қилишган. Энди циклон Буюк Британия йўналишида ҳаракатланмоқда.


Грознийда Рамзан Қодиров учун митинг ўтказилди\n22 январь куни Чеченистон пойтахтида Рамзан Қодировни қўллаб-қувватлаш мақсадида ўтказилган митингда¸ чечен расмийлари иддаосича¸ бир миллионга яқин одам иштирок этди. Айни пайтда¸ гувоҳлар бу мажбурий-ихтиëрий тадбирда кўпи билан 200 минг одам қатнашганини айтмоқда.\nРамзан Қодировнинг икки ҳафта олдин Россия либерал мухолифатчиларига очган ўзига хос уруши 22 январь куни янги босқичга чиқарилди – Қодиров ўзининг кимлигини кўрсатиш мақсадида юз минглаб чеченларни “Кучимиз бирликда” деган шиор билан кўчага олиб чиқди.\nЧеченларнинг Рамзан Қодиров ҳимоясига чиқиши учун жума куни республикада дам олиш куни деб эълон қилинди¸ бутун расмий тизим кучи Рамзан учун одамларни кўчага чиқариш¸ улар қўлига берилган шиорларни ëзиш ва тарқатишга ташланди.\n22 январь куни Чеченистон раҳбари учун Грознийда оммавий тадбир ўтказилиши ҳақида биринчилардан бўлиб хабар тарқатган россиялик ҳуқуқ фаоли Игорь Каляпинга кўра¸ чеченистонликлар жума куни кўча тадбирида қатнашиш¸ давлат идоралари ва ҳҳокимликлар эса ҳаммани тадбирга олиш чиқиш лозимлигидан огоҳлантирилган:\n- Эътибор беринг¸ одамларнинг Қодиров ҳимояси учун ташкиллаштирилган митингга чиқиши учун бутун Чеченистонда дам олиш куни эълон қилинди. Чеченларнинг билдиришича¸ уларга митингга чиқмаганларнинг муаммога учраши¸ аниқроғи¸ ишдан ҳайдалиши айтилган. Буларнинг ҳаммаси митингнинг мутлақ марказлашган характерда эканини кўрсатади¸ дейди Каляпин.\nАйрим кузатувчилар¸ 22 январь кунги митингда қатнашганларнинг ҳаммаси ҳам бу ерга мажбур бўлганидан келмагани¸ улар орасида Қодировга ëқиш¸ ундан мукофот олиш илинжидагилар ҳам борлигини қайд этмоқда. Шунингдек¸ чеченларда “ўзимизникини бегонага урдириб қўймаймиз”¸ деган рефлекс кучлилиги боис¸ бир гуруҳ митингчиларнинг Грозний кўчаларига чечен лидерини “москвадагилар”дан ҳимоя қилиш истагида чиққани ҳам эътироф этилмоқда.\nГрозний митингида қатнашган чеченистонликдан бири¸ тадбирда қатнашганлар сони чечен расмийлари томонидан бўрттирилганини билдирди:\n- Бугун тонгги соат 7 дан бери шаҳарга машиналар қатнови фақат бир йўналишда бўлди¸ Одам жуда кўп бўлди. Доғистон ва Ингушетиядан ҳам вакиллар келди. Мен митингда режалангани каби 750 одам қатнашди¸ дея олмайман. Менимча¸ кўпи билан 200 минг одам бўлди. Келганларнинг деярли ҳаммаси давлат хизматчилари¸ ўқувчи ва талабалар бўлди. Улар “келдик” деб расман қайддан ўтишди¸ берилган шиорларни кўтариб туришди ва имкон бўлиши билан уй-уйларига тарқаб кетишди¸ дейди митинг қатнашчиларидан бири Озодликка.\n22 январь кунги Грознийдаги митинг¸ Рамзан Қодировнинг Россия либераллари билан кескин айтишувини кульминацияга чиқарди.\n12 январь куни Грознийда ўтказилган матбуот анжуманида Қодиров Россия мухолифатчиларини “халқ душманлари”¸ "шайтонлар" деб атади ва уларни сотқин сифатида суд қилишга чақирди.\nБу баëнотдан сўнг Россия ижтимоий тармоқларида “Қодиров-Россия учун иснод” деган акция бошланди. Бунга жавобан чечен парламенти “Қодиров-Россиянинг фахри” деган акция билан чиқди.\n16 январь куни Россия ҳуқуқ фаоллари ва жамоатчилик арбоблари очиқ хат билан чиқиб¸ уч синф маълумоти билан ўзини академик деб атайдиган Рамзан Қодировнинг истеъфосини талаб қилди. Шу куни президент ҳузуридаги Инсон ҳақлари комиссияси Қодировнинг “системадан ташқаридаги мухолифат” ҳақидаги баëнотлари Россия конституциясига қанчалик мослигини ўрганишга киришганини билдирди.\n20 январь куни Чеченистонда Рамзан Қодировни қувватлаш учун флешмоб ўтказилди ва унда “Рамзан - сен Россия қаҳрамони¸ биз сен билан!” деган шиор ушлаган мактаб ўқувчилари уюштирилган шаклда иштирок этди.\nАйни пайтда¸ Россия сиëсий мухолифати ҳам 22 январь кунги Грозний митингига ўз жавобини ҳозирламоқда. Хусусан¸ 26 январь куни "Яблоко" партияси Москвада Қодиров истеъфосини талаб қилиб¸ пикет ўтказмоқчи.\nПАРНАС эса¸ “Миллий хавфсизликка таҳдид” деган сарлавҳа остида Рамзан Қодировнинг жиноий кирдикорларига оид махсус ҳисоботни очиқлаш арафасида. Борис Немцов ўлдирилганига бир йил тўлиши арафасида эълон қилинадиган бу ҳисоботда Рамзан Қодировнинг Россиядаги энг йирик сиëсий қотилликларга алоқадорлигига оид маълумотларнинг жамоатчиликка тақдим этилиши кутилмоқда.


Хитойликлар Италиянинг яна бир клубини сотиб олишди\n17 ноябрь, 2017, 11:05\nХитойнинг Desports Group компанияси Италиянинг “Парма” клуби хўжайинига айланди.\nFootball Italia нашри тарқатган хабарга қараганда жамоа хўжайинларининг клуб бошқарув акцияларини хитойликларга сотиш режаси жамоанинг Б Серияга чиққани ва жорий мавсумни барқарор ўтказаётганидан сўнг амалга ошган.\nҚайд этиш лозимки, “Парма”нинг 60% акцияларини сотиб олган Цзян Личжан жамоа президентига айланди. Жамоанинг қолган 30% акциялари эса ҳозирча маҳаллий бизнесменлар тасарруфида бўлиб турибди. Яна 10% эса клуб мухлисларига тегишли.\nМаълумот учун, “Парма” айни дамда Италия Б Сериясининг ўтган 14та туридан сўнг 23 очко тўплаган ҳолда 5-поғонада бормоқда.


Шавкат Мирзиёев Давос форумида иштирок этиш учун таклиф этилди 1-12-2021, 22:38 | Zamin.uz\n14:17 / 17.04.2019\nЎзбекистон Республикаси Президенти Шавкат Мирзиёев 2020 йили Швейцариянинг Давос шаҳрида ташкил этиладиган ва шу ном билан аталадиган халқаро иқтисодий форумда иштирок этиш учун таклиф этилмоқда. Бу ҳақда Молия вазирлигининг Давлат суверен, корпоратив қарз мажбуриятлари ва давлат қарзи бошқармаси бошлиғи Темурмалик Нарзиқуловга таяниб Kun.uz нашри маълум қилди.\n«Диққатга сазовор Халқаро иқтисодий форум ташкилоти томонидан ўтказиладиган Давос форумида иштирок этиш учун Шавкат Мирзиёев номига таклифнома келиб тушган. Бу Ўзбекистоннинг иқтисодий салоҳияти ва инвестицион муҳитини жаҳонга танитиш учун яхши имконият. Айни пайтда эса давлат раҳбарининг иштироки борасида якуний жавоб берилмаган. Ўйлайманки, ушбу имкониятдан оқилона фойдаланамиз», — дейди у.\nМаълумот учун, халқаро анжуман 1971 йилда ташкил этилган Халқаро иқтисодий форум нодавлат нотижорат ташкилоти томонидан, 1988 йили имзоланган Давос декларациясидан сўнг, мунтазам ўтказиб келинмоқда. Унда сиёсатчи, давлат арбоблари, иқтисодчи ва турли соҳаларнинг етук мутахассислари глобал сиёсатга оид мавзуларда муҳокамаларда иштирок этади. Сўнгги марта форум иштирокчилари тўртинчи саноат инқилоби мавзусида суҳбатлашган. “Замин” янгиликларини “Одноклассники”да кузатиб боринг\nЯнгиликлар » Ўзбекистон » Шавкат Мирзиёев Давос форумида иштирок этиш учун таклиф этилди


Олимлар Ер айланишдан тўхтаса, нима юз беришини айтди - 25 Января 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nЧетверг, 26.05.2022, 04:23\nГлавная » 2022 » Январь » 25 » Олимлар Ер айланишдан тўхтаса, нима юз беришини айтди\nОлимлар Ер айланишидан тўхтай олиши ёки йўқлигини ва бу содир бўлса, нима юз беришини маълум қилди. Бу ҳақда «Space» хабар берди.\nМаълум қилинишича, Ернинг ўз ўқи атрофида айланишини деярли ҳеч нарса тўхтата олмайди. Аммо бу содир бўлса, деярли ҳамма нарса ўзгаради. Ер пайдо бўлган пайтдан бошлаб ҳам Қуёш атрофида, ҳам ўз ўқи атрофида айланади. Бунинг натижасида фасллар, кун ва тун ўзгаради. Англиянинг Киле университети астрономи Жакко ван Луннинг фикрича, Ер узоқ вақт давомида айланишда давом этади, чунки унинг айланишини тўхтатадиган ҳеч нарса йўқ.\nТаъкидланишича, 4,5 миллиард йил давомида Ер Қуёш атрофида ва ўз ўқи атрофида айланмоқда. Гарчи Ер ўзига ўхшаш объект билан тўқнашса ҳам, айланишдан бутунлай тўхтамайди, фақатгина айланиш усули ўзгаради.\n«Агар болалар майдончасида каруселни айлантирсангиз, кейин қўйиб юборсангиз, у охир-оқибат тўхтайди. Атрофдаги ҳаво ва бошқа омиллар уни тўхтатишга олиб келади. Лекин космосда Ернинг ҳаракатни секинлаштирадиган ҳеч нарса йўқ», — дейди ван Лун.\nШунингдек, у Ер айланишини бироз секинлаштирадиган бу Ой эканини айтган. Ернинг Ойга ва унга қарама-қарши қараган томони тортишиш кучи билан тўлиқ мувозанатланмаган. Бу номутаносиблик океан тўлқинларини келтириб чиқаради, бу эса океанларнинг Ернинг икки томонида «бўртиб чиқишига» олиб келиши айтилган. Ер айланаётганда бу бўртмалар сайёра юзаси бўйлаб тўлқинлар каби ҳаракатланиб, Ернинг айланишига қарши туради. Сайёра айланишининг бундай секинлашиши натижасида Ердаги кун ҳар 50 минг йилда 1 сонияга ортади.\n«Ернинг айланишини нима тўхтата олади? Бу бошқа сайёра унга қулаган тақдирдагина содир бўлиши мумкин. Бундан ташқари, айланиш бутунлай тўхтаб қолмаслиги эҳтимоли катта, фақат айланиш усули ўзгаради», — дейди ван Лун.\nОлимнинг фикрича, Ернинг айланиши тўхтайди деб ҳисобланса ҳам, одамлар ва барча тирик мавжудотлар коинотга учиб кетмайди, гравитация бунга йўл қўймайди.\n«Бироқ сайёрада жуда кўп нарса ўзгаради, айниқса, иқлим. Ахир, Ер Қуёш атрофида айланишдан тўхтамайди, яъни кеча ва кундуз олти ой давом этади. Натижада сайёра кундузи исиб, кечаси совиб кетади», — дейди олим.\nЕрдаги ҳарорат фарқлари туфайли кучли шамол эсади, бу эса иссиқ ҳавони тунги совуқ ҳудудларга олиб боради. Турли йўналишларда эсадиган шамол туфайли Ерда, эҳтимол, бутун қитъаларнинг катталигидаги улкан гирдоблар пайдо бўлади.\n«Ернинг айланиши сайёра ядросидаги эриган темирни магнитга айлантиришини ва бизда сайёрани зарарли қуёш нурлари ва космик нурлардан ҳимоя қилувчи магнит майдон мавжудлигини унутмаслигимиз керак. Айланиш тўхтаганда магнит майдонсиз бизни ҳеч нарса ҳимоя қила олмайди», — дейди ван Лун.\nАввалроқ Жефф Безос Ер сайёрасини сақлаб қолиш йўлини айтганди. Шунингдек, олимлар иқлим фалокати ҳақида огоҳлантирганди.\nКатегория: YANGILIKLAR / ЯНГИЛИКЛАР / ХАБАРЛАР / МАЪЛУМОТЛАР | Просмотров: 136 | Добавил: Sherlaruz.CoM | Теги: #Yangilik, #uznews, #новости, #xabarlar, #habarlar, #ahborot, #newsuz, #news, #Yangiliklar | Рейтинг: 0.0/0


Хожелиде жазаны орынлаў хызметиниң үш хызметкери қайтыс болды » KarInform\nУсы жылдың 26-ноябрь күни саат 00:10 ларда Қарақалпақстан Республикасы Хожели районы аймағынан өтетуғын А-380 «Ғузар-Бухара-Нөкис-Бейнеў» автомобиль жолының 708-километринде ЖТҲ жүз берген. Бул ҳаққында ӨзР Ишки ислер министрлиги жанындағы Жазаны орынлаў департаменти мәлимлеме хызмети хабар берди.\nХабарда жазылыўынша, жазаны орынлаў мәкемесиниң хызметкери И.И. хызмет орнынан өзи жасайтуғын үйине қайтып баратырған ўақытта өзине тийисли болған «Cobalt» маркалы автомашинасын басқарып баратырып, қарама-қарсы тәреплерди ажыратып туратуғын бетон тосыққа урылыўы ақыбетинде жол-транспорт ҳәдийсесине ушыраған.\nҲәдийсе ақыбетинде транспорт қуралында болған жазаны орынлаў мәкемесиниң хызметкерлери М.Х. ҳәм Х.Х.лар аўыр дене жарақатын алып, ўақыя жүз берген орында, И.И. болса көрсетилген медициналық жәрдемге қарамастан Хожели районлық медициналық бирлеспесинде қайтыс болған.\nҲәзирги ўақытта усы жағдай бойынша прокуратура уйымлары тәрепинен тергеўге шекемги тексериў жумыслары алып барылмақта, деп жазылған департамент хабарында.\nҚарақалпақстаннан жолға шыққан «Tacuma» ...\nТөрткүлдеги ЖТҲда 18 ҳәм 20 жаслы қызла ...